title: Sweet

text: Single ”Teenage Rampage”, joka oli äänitetty ennen Brian Connollyn pahoinpitelyä, julkaistiin vuoden 1974 alussa.Väistö, Perttunen 2003, s.38. Vaikka singleä myytiin selvästi enemmän kuin yhtyeen ainoaksi jäänyttä Britannian ykköshittiä ”Blockbusteria”, se jäi listakakkoseksi Chinnin ja Chapmanin uusimman löydön, Mud-yhteen, ”Tiger Feetin” taakse. Tässä vaiheessa Sweetin jäsenet ymmärsivät, etteivät Chinn ja Chapman olleetkaan eräänlaisia yhtyeen ulkopuolisia jäseniä. Saksan liittotasavallassa ”Teenage Rampage” oli kuitenkin Sweetin kuudes peräkkäinen ykköshitti.Väistö, Perttunen 2003, s.39.


title: Sweet

text: Sweetin toinen studioalbumi "Sweet Fanny Adams" julkaistiin vuoden 1974 keväällä. Musiikki alkoi kallistua yhä enemmän hard rockiin päin, ja yhtye oli vähentänyt suhdettaan Chinniin ja Chapmaniin ottaen yhä enemmän vastuuta itselleen säveltämisessä. "Sweet Fanny Adams" on usein äänestetty yhtyeen parhaimmaksi levyksi ja se on myös yhtyeen ainoa studioalbumi, joka nousi Britanniassa listoille. Yhdysvalloissa albumi jätettiin julkaisematta. "Sweet Fanny Adamsin" kappale ”Peppermint Twist” julkaistiin joissakin maissa singlenä, ja se nousi Australian listaykköseksi. Yhtyeen esiintymiset jatkuivat huhtikuussa Brian Connollyn toivuttua esiintymiskuntoon. Sweet teki ensimmäisen suuren Englannin-kiertueensa ja kävi myös Keski- ja Pohjois-Euroopassa esiintyen muun muassa Helsingissä.


title: Sweet

text: Loppuvuodesta 1974 julkaistiin seuraava albumi "Desolation Boulevard". Yhtye halusi ottaa lopullisesti ohjat omaan käsiinsä, joten yhteistyö Chinnin ja Chapmanin kanssa päättyi tähän albumiin. Levyä on sanottu tuotannoltaan edeltäjäänsä "Sweet Fanny Adamsia" keskeneräisemmäksi, mihin vaikutti se, että se äänitettiin vain seitsemässä ja miksattiin viidessä päivässä.Väistö, Perttunen 2003, s.44. Albumilta julkaistiin single ”The Six Teens”, joka pääsi Britannian top 10:een. Toinen single, ”Turn It Down”, ylsi sijalle 41. Levyllä on myös muun muassa Mick Tuckerin rumpusoolo ”Man with the Golden Arm”, myöhemmin erilaisena versiona singlenä julkaistu ”Fox on the Run” sekä The Who -cover ”My Generation”.Väistö, Perttunen 2003, s.45.


title: Sweet

text: Vuonna 1975 Sweet sai ensimmäisen itse kirjoittaman listahitin kappaleella ”Fox on the Run”, joka nousi Britannian listakakkoseksi. Toinen hitti samalta vuodelta, ”Action”, nousi Britanniassa sijalle 15. Samana vuonna ”The Ballroom Blitz” julkaistiin Pohjois-Amerikassa ja single nousi listan sijalle 5.Väistö, Perttunen 2003, s.49. Myös albumi "Desolation Boulevard" julkaistiin Yhdysvalloissa ja Kanadassa, mutta eri kappaleilla kuin vuotta aiemmin Euroopassa. Levyllä oli muun muassa ”The Ballroom Blitz”.Väistö, Perttunen 2003, s.48-49. Keväällä 1975 yhtye teki kiertueen Länsi-Saksassa ja Pohjoismaissa.Väistö, Perttunen 2003, s.51. Vielä marraskuussa julkaistiin live-/studiokokoelma "Strung Up", jonka live-osuus oli nauhoitettu Lontoon Rainbow-teatterissa joulukuussa 1973.Väistö, Perttunen 2003, s.51.


title: Sweet

text: Elokuussa 1975 alkoi yhtyeen historian mittavin maailmankiertue, joka käynnistyi Uudesta-Seelannista päätyen Australian kautta Yhdysvaltoihin. Yhdysvaltain-kiertueella Sweet lämmitteli muun muassa Rushia ja Sweetin lämmittelijänä puolestaan toimi entisen Free-kitaristi Paul Kossoffin yhtye Backstreet Crawler. Kossoff kuitenkin menehtyi kesken kiertueen, 19. maaliskuuta 1976 ja viimeisellä Yhdysvaltain keikalla, 24. maaliskuuta, Backstreet Crawlerin korvasi Sammy Hagar. Tuon konsertin encoressa lavalle nousi Sweetin jäsenten ystävä, entinen Deep Purple -jäsen Ritchie Blackmore, joka soitti Sweetin kanssa Kossoffin muistoksi Free-yhtyeen hitin ”All Right Now”.Väistö, Perttunen 2003, s.53.


title: Sweet

text: Länsi-Saksan Münchenissä äänitetty studioalbumi "Give Us a Wink" julkaistiin alkuvuodesta 1976. Albumi on yhtyeen raskain,Väistö, Perttunen 2003, s.128. ja sen rumpusoundia on verrattu Led Zeppelinin samanvuotiseen "Presence"-albumiin.Väistö, Perttunen 2003, s.54. Samoihin aikoihin Sweetin suurin suosio alkoi hiipua, nuorison löytäessä muita suosikkeja. Näihin kuului muun muassa Chinnin ja Chapmanin uusin löytö, Smokie-yhtye.Väistö, Perttunen 2003, s.56. "Give Us a Winkin" single ”The Lies in Your Eyes” ylsikin Britanniassa vain sijalle 35. Huhtikuussa alkoi yhtyeen Euroopan-kiertue ja loppuvuonna oli vuorossa konsertteja Japaniissa.Väistö, Perttunen 2003, s.53.


title: Sweet

text: Loppuvuodesta 1976 Sweet solmi levytyssopimuksen Polydor Recordsin kanssa. Syynä tähän olivat toiveet paremmista mainoskampanjoista sekä laajemmat markkina-alueet. Sopimus RCA Recordsin kanssa kuitenkin velvoitti vielä yhteen albumiin, joten vuoden 1977 alussa julkaistiin "Off the Record". Se jatkoi hard rock -linjaa, mutta jäi julkaisuvuonnaan vähälle huomiolle punkin hallitessa listoja. Levy-yhtiö RCA:lla ei myöskään ollut juurikaan halua mainostaa yhtyettä, joka poistuisi yhtiön listoilta heti albumin julkaisun jälkeen.Väistö, Perttunen 2003, s.57. Albumin singlet ”Lost Angels” ja ”Fever of Love” olivat yhtyeen ensimmäiset Britannian listan ulkopuolelle jääneet singlet sitten vuoden 1971. Vuonna 1977 Sweet ei keikkaillut, vaan valmistautui seuraavan albumin tekoon uudelle levy-yhtiölle.Väistö, Perttunen 2003, s.61.


title: Sweet

text: "Off the Recordin" jälkeen Sweet vaihtoi levy-yhtiötä Polydorille. Vuoden 1978 alussa julkaistu albumi "Level Headed" merkitsi Sweetille täydellistä tyylinmuutosta: hard rockin sijaan levy sisältää AOR-henkisiä kappaleita, balladeja, funk-vivahteita sekä klassista musiikkia instrumentaalin ”Anthem No. 2” -muodossa.Väistö, Perttunen 2003, s.63. Levyltä julkaistu single ”Love Is Like Oxygen” nousi muun muassa Britanniassa ja Yhdysvalloissa top 10:een. ”California Nights” oli pienempi hitti ja ylsi Länsi-Saksassa sijalle 23 ja Yhdysvalloissa sijalle 76. "Level Headedin" tyylinmuutoksen vuoksi yhtye kuitenkin menetti valtaosan eurooppalaisista faneistaan.Väistö, Perttunen 2003, s. 66–67.


title: Sweet

text: Yhtye teki ensin vuoden alussa paljon esiintymisiä Englannissa ja aloitti maaliskuussa parikymmentä konserttia käsittäneen Yhdysvaltain-kiertueen, jossa yhtyeeseen liittyivät vierailijoina kitaristi-kosketinsoittajat Nico Ramsden ja Gary Moberley. Sweet toimi pääasiassa Bob Segerin lämmittelevänä esiintyjänä. Laulaja Brian Connollyn esiintymiskunto alkoi kuitenkin olla runsaasta alkoholinkäytöstä johtuen hyvin ailahtelevaa, mikä aiheutti riitoja hänen ja muun yhtyeen välille.


title: Sweet

text: Kun yhtye vuoden 1978 lopulla asettui jälleen Clearwellin linnaan työstämään tulevan albuminsa kappaleita, Connollyn alkoholinkäyttö lisääntyi entisestään. Hän ei enää kyennyt laulamaan yhtä korkealta kuin normaalisti ja kappaleita jouduttiin transponoimaan matalampaan sävellajiin. Yhtyeen muut jäsenet antoivat Connollylle muutaman viikon aikaa hoitaa itsensä kuntoon, mutta hän ei onnistunut vähentämään juomistaan. Lisäksi hän halusi yhä enemmän siirtyä soolouralle ja esittää country-musiikkia. Lopulta 23. helmikuuta 1979 yhtyeen manageri David Walker julkaisi tiedotteen, jossa ilmoitettiin Brian Connollyn siirtymisestä soolouralle lähinnä musiikillisten erimielisyyksien vuoksi.Väistö, Perttunen 2003, s. 66-68.


title: Sweet

text: Sweet etsi aluksi uutta laulajaa. Nimekkäin ehdokkaista oli Ritchie Blackmoren Rainbow-yhtyeestä hiljattain lähtenyt Ronnie James Dio. Uutta laulajaa ei yrityksistä huolimatta löytynyt, joten Sweet päätti jatkaa triona. Pääasiallisista lauluosuuksista vastasi jatkossa ensisijaisesti basisti Steve Priest ja pienemmissä määrin kitaristi Andy Scott.


title: Sweet

text: Ensimmäinen kolmimiehisenä tehty albumi "Cut Above the Rest" ilmestyi lokakuussa 1979. Musiikillisesti se jatkoi "Level Headedin" AOR-tyylistä linjaa. Yhtyeen apuna albumilla olivat kosketinsoittajat Gary Moberley ja Geoff Westley. Albumin single ”Call Me” jäi Sweetin viimeiseksi singlelistojen kärkisijoja hätyytelleeksi kappaleeksi. "Cut Above the Rest" ei saavuttanut listasijoitusta Britanniassa, mutta pääsi Länsi-Saksan top 50:een ja ylsi listoille myös Australiassa ja Yhdysvalloissa.


title: Sweet

text: Sweetin seuraava albumi, "Waters Edge", julkaistiin huhtikuussa 1980. Yhdysvalloissa ja Kanadassa albumi ilmestyi "Sweet VI" -nimisenä. Levy ei saavuttanut suosiota, kuten eivät myöskään sen singlet ”Give the Lady Some Respect” ja ”Sixties Man”. Huono menestys turhautti yhtyettä, ja lopulta Sweet hajosi tammi-helmikuussa 1981 järjestetyn Englannin-kiertueen jälkeen. Kun yhtye oli jo hajonnut, kokosi se kasaan uusi aalto -vaikutteisen albumin "Identity Crisis", joka julkaistiin postuumisti lokakuussa 1982. Sen materiaali on peräisin "Waters Edgen" sessioista, Andy Scottin kotistudiossa tehdyistä nauhoituksista sekä erillisestä äänityssessiosta, joka oli järjestetty Marcus Music -studiossa loka-marraskuussa 1980.


title: Sweet

text: Vuonna 1985 Andy Scott ja Mick Tucker liittyivät norjalaisen Ole Evenruden Ole I’Dole -yhtyeeseen yhdessä Phil Lanzonin ja Mal McNultyn kanssa. Kokoonpanosta muodostui kuitenkin pian Sweet, ja uuden solistin paikan otti Paul Day, joka oli laulanut Iron Maidenissa vuosina 1975–1976. Yhtye teki kaksi lyhyttä Australian-kiertuetta ja myös pienen kiertueen Englannissa, esiintyen muun muassa täydellä Marquee-klubilla. Kyseinen esiintyminen taltioitiin videolle ja albumille. Ennen Australian-kiertuetta Steve Priest oli lähellä palata yhtyeeseen, mutta joutui lopulta kieltäytymään muuttokiireisiinsä vedoten. Phil Lanzon jätti yhtyeen Australian-kiertueen jälkeen ja siirtyi Uriah Heepiin. Myös Paul Day lähti yhtyeestä.


title: Sweet

text: Sweetin vuosien 1971–1979 jäsenet Brian Connolly, Steve Priest, Andy Scott ja Mick Tucker kokoontuivat yhdessä Mike Chapmanin kanssa Steve Priestin kotona Los Angelesissa aikomuksenaan koota legendaarinen kokoonpano uudelleen. He äänittivät muutamia kappaleita nauhalle, mutta yhtyeen muut jäsenet eivät olleet tyytyväisiä solisti Brian Connollyn tulkintoihin, eikä reunionia järjestetty. Connolly, Priest, Scott ja Tucker kokoontuivat uudelleen vuonna 1990, jolloin he promotoivat yhtyeestä kertovaa "Sweet’s Ballroom Blitz" -dokumenttia.


title: Sweet

text:
Andy Scottin johtaman Sweetin nimi muutettiin 1980- ja 90-lukujen vaihteessa muotoon Andy Scott’s Sweet, jotta se erottuisi alkuperäisen Sweet-solisti Brian Connollyn omasta Brian Connolly’s Sweetistä.Väistö, Perttunen 2003, s.98. Vuodesta 1968 yhtyeessä rumpuja soittanut alkuperäisjäsen Mick Tucker erosi Andy Scottin Sweetistä vuonna 1991. Vuonna 1992 julkaistiin studioalbumi "A",Väistö, Perttunen 2003, s.99. ja vuonna 1995 Saksan Hannoverissa äänitetty livealbumi "Alive And Gigging".Väistö, Perttunen 2003, s.107.
Brian Connolly menehtyi vuonna 1997 sydänkohtauksen jälkeisiin komplikaatioihin.Väistö, Perttunen 2003, s.115. Connolly oli kärsinyt pitkään alkoholismista ja saanut useita sydänkohtauksia jo 1980-luvulla.Väistö, Perttunen 2003, s.82. Vuoden 1996 lopulla hän ja Andy Scott olivat sopineet erimielisyytensä ja päättäneet lähteä yhdessä kiertueelle, joka ei kuitenkaan ehdinyt toteutua.Väistö, Perttunen 2003, s.115.


title: Sweet

text: Alkuperäinen rumpali Mick Tucker oli sairastunut 1990-luvun puolivälissä leukemiaan ja hän kuoli pitkän kamppailun jälkeen vuonna 2002.Väistö, Perttunen 2003, s.121. Samana vuonna Andy Scott’s Sweet otti jälleen käyttöön lyhyemmän nimen Sweet, jolloin ilmestyi uusi albumi "Sweetlife". Levyä on verrattu vuoden 1978 "Level Headed" -albumiin.Väistö, Perttunen 2003, s.132. Vuonna 2002 ilmestyi myös kokoelma-albumi "Chronology", joka sisältää materiaalia 1970-luvun hiteistä aina viimeisimpään ”Do It All Over Again” -singleen asti. Vanhimpia kappaleita ei tosin esitä alkuperäinen Sweet, vaan Andy Scott’s Sweet tai yhtyeen silloinen kokoonpano.Väistö, Perttunen 2003, s.125.


title: Sweet

text: Andy Scottin johtama Sweet keikkailee ja levyttää edelleen. Vuonna 2005 yhtyeen viisi ensimmäistä albumia julkaistiin remasteroituina. Myös erilaisia kokoelmalevyjä on julkaistu paljon. Yhtyeen urasta on julkaistu Keijo Väistön ja Jukka Perttusen kirjoittama suomenkielinen historiikki "The Sweet - Purkkaa, jytää, glamouria & hysteriaa" (Pop-lehti 2003). Myös yhtyeen alkuperäinen basisti Steve Priest on kirjoittanut yhtyettä käsittelevän kirjan "Are you ready, Steve?", joka ilmestyi 1994.


title: Sweet

text: Lokakuussa 2011 Andy Scottin johtama Sweet julkaisi singlen ”Join Together”. Kyseessä oli Sweetin ensimmäinen single lähes kymmeneen vuoteen. Vuonna 2012 ilmestyi uusi albumi "New York Connection". Syyskuussa 2015 julkaistiin single ”Defender”.


title: Sweet

text: Kun alkuperäinen Sweet hajosi vuonna 1982, yhtyeen nimen käyttöoikeutta ei ollut virallisesti luovutettu yhtyeen jäsenistä kenellekään. Tämän vuoksi Andy Scottin lisäksi myös alkuperäisjäsenet Brian Connolly ja Steve Priest ovat esiintyneet Sweet-nimen kanssa. 1990-luvulla Scott ja Connolly kiersivät jopa samaan aikaan – Connolly pääasiassa Britanniassa ja Scott sen ulkopuolella. Käytännöksi vakiintui, että joskus yhtyeet esiintyivät pelkällä Sweet-nimellä, ja joskus käyttivät sen edessä alkuperäisjäsenensä nimeä. Esimerkiksi Andy Scott oli sopinut levy-yhtiönsä SPV:n kanssa, että hänen yhtyeensä käyttää keikoilla pelkkää Sweet-nimeä, lukuun ottamatta Saksaa, missä Andy Scott’s Sweet oli nimenä jo hyvin arvostettu. Sitä käytettiin myös levytyksissä sekaannuksien välttämiseksi.Väistö, Perttunen 2003, s. 104.


title: Sweet

text: Brian Connolly kasasi vuonna 1984 yhtyeen nimeltä Brian Connolly & The New Sweet, johon kuuluivat hänen lisäkseen kitaristi Steve Turner, basisti Gary Farmer ja rumpali Phil Ridden. Yhtye keikkaili lähinnä Britanniassa ja julkaisi vuonna 1986 albumin "Greatest Hits", joka sisälsi uusia versioita Sweetin tunnetuimmista hiteistä. Albumista on sittemmin julkaistu CD-versioita lukuisilla eri nimillä. 1990-luvulla Connolly perusti uuden yhtyeen, joka koostui muusikoista Glen Williams (kitara), Dave Glower (basso), Dave Farmer (rummut) ja Steve Mulney (kosketinsoittimet). Tämä Brian Connolly’s Sweet -nimeä käyttänyt kokoonpano julkaisi vuonna 1995 albumin "Let’s Go", joka sisälsi jälleen uusia versioita vanhoista hiteistä sekä kolme uutta kappaletta.


title: Sweet

text: Vuonna 2008 Steve Priest kokosi ympärilleen yhtyeen ja lähti kiertämään Pohjois-Amerikkaa Sweetin nimellä. Steve Priestin Sweet julkaisi vuonna 2009 livealbumin "Live! In America".


title: Sweet

text: 1970-luvun huippuvuosien Sweetiä on pidetty Queenin, T. Rexin ja Gary Glitterin teini- ja radioystävällisempänä versiona. Sweetin on katsottu vaikuttaneen 1980-luvulla syntyneen pop metal -genren syntymiseen. AllMusicin kiriitikko Stephen Thomas Erlewinen mukaan Sweet näytti heavy metal -yhtyeeltä, mutta oli todellisuudessa yhtä kesy kuin muutkin popyhtyeet.


title: Sweet

text: Yhtyeen ihailijoiksi ovat tunnustautuneet muun muassa Brian MayVäistö, Perttunen 2003, s.73. ja Pete Townshend. Nikki Sixx on kertonut, että hänen Mötley Crüe -yhtyeensä halusi olla Sweet. Def Leppardin Joe Elliott on sanonut, että Sweet oli yhtye, jossa hän olisi halunnut olla mukana. Kiss-yhtyeen Gene Simmonsin mukaan Kissiä ei olisi ilman Sweetiä.


title: Long Beach

text: Long Beach on kaupunki ja satama Yhdysvaltojen Kalifornian osavaltiossa Los Angelesin piirikunnassa. Nimensä kaupunki on saanut pitkän hiekkarantansa mukaan. Long Beach on perustettu vuonna 1882 ja hallinnollisesti siitä tuli kaupunki vuonna 1888. Kaupunki on kasvanut osana Los Angelesin metropolialuetta ja Long Beachin satama on yksi maailman vilkkaimmista. Vuoden 2010 väestönlaskennan mukaan Long Beachin asukasluku oli 462 257.


title: Long Beach

text: Long Beach sijaitsee Kalifornian osavaltiossa Los Angelesin piirikunnassa San Bedron lahdella. Kaupunki on osa Los Angelesin metropolialuetta. Matkaa Los Angelesin kaupunkiin pohjoisessa on noin 35 kilometriä. Kokonaan Long Beachin kaupungin rajojen sisällä on Signal Hillin itsenäinen kaupunki. Nimensä Long Beach kaupunki on saanut pitkästä hiekkarannastaan, jolla on pituutta noin 13,5 kilometriä.


title: Long Beach

text: Ilmasto Long Beachissa on lämmin niin kesäisin kuin talvisinkin. Mereltä puhaltaa ajoittain hieman viileämpää ilmaa. Aurinko paistaa keskimäärin 345 päivänä vuodesta.


title: Long Beach

text: Ensimmäinen eurooppalaistaustainen henkilö nykyisen Long Beaching alueella oli espanjalainen tutkimusmatkailija Juan Rodríguez Cabrillo, joka ankkuroi laivansa Long Beachin rannikolle vuonna 1542. Ensimmäiset siirtolaiset alueelle saapuivat kuitenkin vasta vuonna 1784, jolloin espanjalainen sotilas Manuel Nieto sai suuren alueen maata paikalta. Maat jaettiin sittemmin kahteen suureen tilaan nimeltä "Rancho Los Alamitos" ja "Rancho Los Cerritos". Vuonna 1866 Lewellyn Bixby osti tiloista jälkimmäisen ja Bixbyn suvulla oli sittemmin suuri merkitys alueen kehityksessä. Varsinainen kaupunki alkoi muodostua 1880-luvulla. Vuonna 1880 W.E. Willmore laati alueelle kaupunkisuunnitelman ja kaupunki asutettiin vuonna 1882. Kaupunki tunnettiin alun perin nimellä Willmore City suunnittelijansa mukaan. Vain muutama vuosi myöhemmin alueelle alkoi saapua suuria määriä matkailijoita ja paikkaa alettiin rakentaa toden teolla. Vuonna 1888 Willmore City nimettiin uudelleen ja se sai nykyisen nimensä Long Beach pitkän hiekkarantansa mukaan. Samalla Long Beachistä tuli hallinnollisesti kaupunki. Vuosien 1902 ja 1910 välillä Long Beach oli Yhdysvaltojen nopeimmin kasvava kaupunki.


title: Long Beach

text: Vuonna 1921 Signal Hilliltä löydettiin maaöljyä, mikä vauhditti kaupungin sataman ja teollisuuden kehittymistä. Vuonna 1933 suuri maanjäristys aiheutti suuria tuhoja kaupungissa. Järistyksen jälkeen kaupungin keskustaa uudelleenrakennettiin ja monet uusista rakennuksista edustivat art deco-tyyliä. Toisen maailmansodan jälkeen Long Beach kasvoi yhdessä muun Los Angelesin metropolialueen kanssa. Vuonna 1947 miljardööri Howard Hughes teki koelentonsa tuolloin maailman suurimmalla lentokoneella nimeltä "Spruce Goose". Vuonna 1967 Long Beachin kaupunki osti entisen historiallisen risteilijäaluksen "RMS Queen Maryn", joka tuotiin kaupungin satamaan turistinähtävyydeksi.


title: Long Beach

text: Teollisuus ja palvelut muodostavat Long Beachin talouden huomattavimmat osa-alueet. Kaupungissa valmistetaan esimerkiksi lentokoneita, laivoja ja elintarvikkeita. Kaupungissa on myös öljynjalostusta, sekä meritutkimusta. Long Beachin satama on yksi maailman vilkkaimmista satamista. Los Cerritosin kanava yhdistää Long Beachin sataman viereiseen Los Angelesin satamaan. Kaupungissa käy lisäksi vuosittain noin 6 miljoonaa matkailijaa.


title: Long Beach

text: Kotitalouksien keskimääräiset vuosittaiset ansiot Long Beachissä aikavälillä 2012–2016 olivat 55 151 Yhdysvaltain dollaria ja henkilöä kohden 27 752 dollaria. 20,3 % väestöstä eli köyhyysrajan alapuolella.


title: Long Beach

text: Long Beachin asukasluku oli vuoden 2010 väestönlaskennan mukaan 462 257 ja vuoden 2017 arvion mukaan 469 450. Kaupungin asukkaista 53,1 % oli taustaltaan valkoisia (latinot pois lukien 27,7 %), 13 % afroamerikkalaisia, 1,2 % intiaaneja, 42,4 % latinoja mistä tahansa rodusta ja 13 % aasialaisia. 45,9 % kaupungin asukkaista puhui kotonaan jotakin muuta kieltä kuin englantia ja 26 % kaupungin asukkaista oli syntynyt ulkomailla.


title: Long Beach

text: Long Beachissa on useita tunnettuja nähtävyyksiä. "RMS Queen Mary" kaupungin satamassa toimii nykyisin museona ja hotellina. Long Beach Convention and Entertainment Center on puoelstaan oman alueensa suurin kongressikeskus. Aquarium of the Pacific -akvaariossa on esillä yli 12 000 eri merieläintä. Long Beach Museum of Art on perustettu vuonna 1957.


title: Long Beach

text: Long Beachin kaupungissa toimivia oppilaitoksia ovat esimerkiksi Long Beach City College ja Kalifornian osavaltionyliopisto, Long Beach.


title: Bakersfield

text: Bakersfield on kaupunki Kalifornian osavaltiossa Yhdysvaltain länsirannikolla. Kaupunki on osavaltion kolmanneksi suurin sisämaakaupunki ja yksi Yhdysvaltain nopeimmin kasvavista suurkaupungeista. Bakersfield asukasluku 318 000 (2006). Asukkaista 62 % on valkoisia ja 9 % mustia, 32,5 %:lla on lisäksi latinoverta. Kaupunki on perustettu vuonna 1865 ja nimetty eversti Tom Bakerin, erään paikallisen asukkaan, mukaan.


title: Bakersfield

text: Yhdysvaltojen Census Bureaun mukaan Bakersfieldin pinta-ala on 296,3 km² josta 292.9 km² maata ja 3,4 km² vettä. Veden osuus on 1,14%. Kaupungin koordinaatit ovat 35° 21′ 26″ N, 119° 1′ 54″ W.


title: Anaheim

text: Anaheim on kaupunki Yhdysvaltojen Kalifornian osavaltiossa Orangen piirikunnassa. Anaheimin perustivat saksalaiset siirtolaiset vuonna 1857 ja nykyisin se tunnetaan etenkin 1950-luvulla perustetusta Disneyland-huvipuistosta. Anaheimin asukasluku oli vuoden 2010 väestönlaskennan mukaan 336 265.


title: Anaheim

text: Anaheim sijaitsee noin 30 kilometriä Los Angelesin kaupungin keskustasta etelään ja 20 kilometriä Tyynenmeren rannikolta sisämaahan päin. Santa Ana -joki virtaa virtaa kaupungin kaakkoisosan halki ja idässä kohoavat Santa Ana -vuoret. Suurin osa kaupungista sijaitsee suhteellisen tasaisella alueella, mutta Santa Ana-vuorten juuren kukkuloille on rakennettu uusia asuinalueita. Hallinnollisesti Anaheim kuuluu Orangen piirikuntaan.


title: Anaheim

text: Nykyisen Anaheimin perustivat Saksasta saapuneet siirtolaiset. Saksan hullun vuoden aikana vuonna 1848 saksalaisia oli asettunut ensin San Franciscoon. Vuonna 1857 noin viidenkymmenen saksalaisen siirtolaisen joukko osti halpaa maata etelässä. Alue kuului alun perin Rancho San Juan Cajón de Santa Anan maatilaan ja sen nykyinen nimi Anaheim tarkoittaa saksaksi kotia (Santa) Ana-joen varrella. Muutamat saksalaisista olivat harjoittaneet viinintuotantoa, johon myös Anaheimin alueen ilmaston tajuttiin soveltuvan. Viininviljely alueella kukoisti aina 1880-luvulle saakka, jolloin kasvitauti hävitti viiniviljelmät tyystin. Viininviljelyn tilalle nousi sitrushedelmien kasvatus. Maatalouden siivittämää kasvua vauhditti myös vuonna 1875 saapunut rautatie. Hallinnollisesti Anaheim kuului Los Angelesiin, kunnes viimein useiden epäonnistuneiden erkanemishankkeiden jälkeen vuonna 1889 perustettiin erillinen Orangen piirikunta.


title: Anaheim

text: Maatalous oli Anaheimin talouden tärkein kulmakivi aina 1900-luvun puolelle saakka. Huomattava muutos tapahtui 1950-luvulla, jolloin Walt Disney päätti perustaa huvipuiston Anaheimiin. Disneyland avattiin vuonna 1955 ja houkutteli paikalle miljoonia turisteja. 1960-luvun puolella Anaheimiin rakennettiin myös Anaheim Stadium (nyk. Angel Stadium) ja Anaheim Convention Center-kongressikeskus. 2000-luvulla kaupunkiin on houkuteltu uusia yrityksiä ja asukkaita esimerkiksi suurilla asuntohankkeilla.


title: Anaheim

text: Turismi muodostaa Anaheimin talouden kulmakiven. Disneyland houkuttelee vuosittain yli 14 miljoonaa kävijää. Disneylandiä ja Anaheim Convention Center-keskusta ympäröi Anaheim Resort-lomakohdealue. Disneyland on ollut myös kaupungin suurin työnantaja.


title: Anaheim

text: Kotitalouksien keskimääräiset vuosittaiset ansiot Anaheimissa aikavälillä 2012–2016 olivat 61 826 USD ja henkilöä kohden 24 996 USD. 16,2 % väestöstä eli köyhyysrajan alapuolella.


title: Anaheim

text: Anaheimin asukasluku oli vuoden 2010 väestönlaskennan mukaan 336 265 ja vuoden 2017 arvion mukaan 352 497. Kaupungin asukkaista 69,9 % oli taustaltaan valkoisia, 53,3 % latinoja mistä tahansa rodusta, 16 % aasialaisia ja 2,2 % afroamerikkalaisia. 61,8 % kaupungin asukkaista puhui kotonaan jotakin muuta kieltä, kuin englantia ja 36,9 % kaupungin asukkaista oli syntynyt ulkomailla.


title: Anaheim

text: Anaheimissa on kaksi tunnettua urheiluseuraa. Anaheim Ducks pelaa Pohjois-Amerikan NHL-jääkiekkoliigassa ja Los Angeles Angels Major League baseball-sarjassa.


title: Santa Ana (Kalifornia)

text: Santa Ana on kaupunki Kalifornian lounaisosassa Yhdysvaltain länsirannikolla. Nykymuodossaan kaupunki on perustettu vuonna 1869 ja se on Orangen piirikunnan keskus. Kaupungissa asui vuoden 2010 väestönlaskennassa 324 528 henkilöä ja sen suuremmalla metropolialueella 3 010 232.


title: Santa Ana (Kalifornia)

text: Santa Ana sijaitsee Santa Anan laaksossa Kalifornian osavaltion lounaisosassa Orangen piirikunnassa. Kaupunki on osa suurempaa rakennettua aluetta, johon kuuluvat myös esimerkiksi Anaheim, Buena Park ja Fullerton. Lähellä ovat myös Los Angelesin ja San Diegon metropolialueet. Matkaa Los Angelesiin on noin 50 kilometriä ja San Diegoon 145 kilometriä. Matkaa Tyynen valtameren rannikolle on noin 20 kilometriä. Ympäröivä alue on puolestaan tuottoisaa maatalousaluetta ja lähellä kohoavat Santa Ana -vuoret.


title: Santa Ana (Kalifornia)

text: Sää alueella on lämmin ja aurinkoinen. Kesien lopulla tuulet tuovat mukanaan kuivaa ilmaa aavikoilta, mikä aiheuttaa toisinaan maasto- ja metsäpaloja. Alueella on myös useita siirroksia, jotka aiheuttavat maanjäristyksiä.


title: Santa Ana (Kalifornia)

text: Ensimmäinen eurooppalaistaustainen tutkimusmatkailija Santa Anan alueella oli vuonna 1769 paikalla käynyt espanjalainen Gaspar de Portolá. Nimensä Santa Ana alue sai Pyhän Annan mukaan. Tutkimusretkikunnan mukana ollut fransiskaaniveli Junipero Serra perusti myöhemmin alueelle lähetysasemia, joista osa on säilynyt nykypäiviin saakka. Retkikunnan mukana olivat myös Antonio Yorba ja Juan Peralta, jotka saivat Espanjalta maita alueelta. Tila tuli tunnetuksi nimellä "Rancho Santiago de Santa Ana". Sen alueella harjoitettiin maataloutta ja kasvatettiin karjaa.


title: Santa Ana (Kalifornia)

text: Kalifornian kultaryntäys vuonna 1849 toi alueelle suuria määriä uusia siirtolaisia. Monet alueen tiloista pilkottiin ja myytiin uusille asukkaille. Santa Anassa maata osti vuonna 1869 William H. Spurgeon, joka laati myös kaupunkisuunnitelman. Kaupunki alkoi kasvaa nopeasti ja siitä kehkeytyi laakson taloudellinen keskus. Rautatie saapui vuonna 1877 ja hallinnollisesti Santa Anasta tehtiin kaupunki vuonna 1886. Vuonna 1889 osasta Los Angelesin piirikuntaa irrotettiin Orangen piirikunta ja Santa Anasta tehtiin uuden piirikunnan hallinnollinen keskus. Vuonna 1900 kaupungin asukasluku oli noin 49 000 ja se kasvoi edelleen huomattavasti toisen maailmansodan aikana. Vuonna 1950 sen asukasluku oli jo 210 000. Kasvuun vaikuttivat läheiset sotilastukikohdat, sekä moottoriteiden rakentaminen. Kasvu toi mukanaan myös omia ongelmiaan, kuten rikollisuuden lisääntyminen ja keskustan rappioituminen. Molempien ongelmien ratkaisemiseksi aloitettiin useita eri hankkeita 1980- ja 1990-luvuilla.


title: Santa Ana (Kalifornia)

text: Hallinto on merkittävä työnantaja Santa Anassa. Piirikunnan keskuksena kaupungissa sijaitsee eri piirikunnan, osavaltion ja liittovaltion virastoja. Kaupunki on myös finanssialan keskus. Kaupungissa toimivia yrityksiä ovat esimerkiksi Crevier BMW, First American Title Corporation, Behr ja Orange County Register. Santa Anan lähistöllä sijaitsee useita matkailukohteita, kuten Disneyland, Knott’s Berry Farm ja Etelä-Kalifornian hiekkarannat.


title: Santa Ana (Kalifornia)

text: Kotitalouksien keskimääräiset vuosittaiset ansiot Santa Anassa aikavälillä 2012–2016 olivat 54 062 Yhdysvaltain dollaria ja henkilöä kohden 17 040 dollaria. 21,2 % väestöstä eli köyhyysrajan alapuolella.


title: Santa Ana (Kalifornia)

text: Santa Anan asukasluku oli vuoden 2010 väestönlaskennan mukaan 324 528 ja vuoden 2017 arvion mukaan 334 136. Suuremman metropolialueen asukasluku oli vuonna 2010 3 010 232. Kaupungin asukkaista 47,9 % oli taustaltaan valkoisia, 1 % afroamerikkalaisia, 0,2 % intiaaneja, 77,9 % latinoja mistä tahansa rodusta ja 11 % aasialaisia. 82,1 % kaupungin asukkaista puhui kotonaan jotakin muuta kieltä kuin englantia ja 46,1 % kaupungin asukkaista oli syntynyt ulkomailla.


title: Irvine

text: Irvine on kaupunki Yhdysvaltain länsirannikolla sijaitsevassa Kalifornian osavaltiossa. Sen asukasluku oli vuonna 143 072.


title: Irvine

text: Yhdysvaltain väestönlaskentaviraston (US Census Bureau) mukaan kaupungin pinta-ala on 120,4 km², josta 119,61 km² maata ja 0,8 km² vettä. Veden osuus pinta-alasta on 0,66 prosenttia.


title: Irvine

text: Irvinen asukasluku oli vuoden 2000 väestönlaskennassa 143 072. Vuoden 2009 arvion mukaan asukasluku olisi 209 716. Asukkaista 61 prosenttia on valkoisia ja 30 prosenttia aasialaisia, lisäksi noin 7 prosentilla on latinoverta (2000).


title: Irvine

text: Blizzardin studiot ja toimisto sijaitsevat Irvinessä.


title: Grand Island (Nebraska)

text: Grand Island on kaupunki Yhdysvaltain keskilännessä sijaitsevassa Nebraskan osavaltiossa. Sen pinta-ala on 55,9 km² (vettä 0,3 km²) ja asukasluku 48 520 (2010). Asukkaista 87% on valkoisia ja 16% latinoja.


title: Grand Island (Nebraska)

text: Kaupunki on tunnetty sokerijuurikkaiden kasvatuspaikkana.


title: Wapakoneta

text: Wapakoneta on kaupunki Auglaizen piirikunnassa itäisessä Yhdysvalloissa sijaitsevassa Ohion osavaltiossa. Sen pinta-ala on 14,7 km² (vettä 0,2 km²) ja kaupungin asukasluku oli vuonna 2012 tehdyn väestönlaskennan mukaan 9 867. Asukkaista 98% on valkoisia, muut ryhmät ovat pieniä. Kaupunki tunnetaan Neil Armstrongin, ensimmäisen Kuussa kävelleen ihmisen, synnyinkaupunkina.


title: Momčilo Tapavica

text: Momčilo Tapavica (, 14. lokakuuta 1872 – 10. tammikuuta 1949) oli serbialaisperäinen unkarilainen tenniksen pelaaja, painonnostaja ja painija.


title: Momčilo Tapavica

text: Ensimmäisissä nykyaikaisissa olympialaisissa kisoissa Ateenassa vuonna 1896 Momčilo Tapavica saavutti pronssimitalin tenniksen kaksinpelissä. Hän osallistui myös kahden käden painonnostoon missä sijoittui viimeiseksi ja painin kilpailussa hän hävisi ensimmäisellä kierroksella Stéfanos Christópoulokselle.


title: Poprad

text: Poprad (, ) on kaupunki Slovakiassa, Tatravuorten juuressa. Popradissa on vanha keskusta-alue ja kansainvälinen Poprad-Tatryn lentoasema. Kaupungista lähtee myös hiihtokeskuksiin vuorille vievä raitiotie.


title: Poprad

text: Vuonna 2005 kaupungissa oli 55 158 asukasta. Vuoden 2001 väestönlaskennan mukaan asukkaista 94,1 % oli slovakkeja, 2,1 % romaneja ja 1,0 % tšekkejä. Uskonnoltaan 65,9 % ilmoitti olevansa roomalaiskatolisia ja 7,3 % protestantteja. 16,8 % ei ilmoittanut mitään uskontoa.


title: Poprad

text: Poprad sijaitsee Tatravuorten välittömässä läheisyydessä ja tämä tarjoaa kaupunkiin upeat näkymät. Kaupungin lähellä on neljä kansallispuistoa. Ilmasto on leuto. Tammikuun keskilämpötila vaihtelee −3,5 °C:stä kuuteen plusasteeseen, heinäkuussa yleinen keskilämpötila on noin 16–17 astetta. Sadetta saadaan 600–800 mm vuodessa. Läheinen vuoristo vaikuttaa luonnollisesti kaupungin säähän. Tuulen suunta on useimmin lännestä tai lounaasta, tuulisinta on joulu–maaliskuussa.


title: Poprad

text: Popradista on hyvät liikenneyhteydet 718 metrin korkeudella sijaitsevan kansainvälisen lentokenttänsä Poprad-Tatryn lisäksi, sillä Košicen ja Bratislavan välinen rautatie kulkee kaupungin kautta.


title: Poprad

text:
Kaupungin paikalla on ollut asutusta antiikin ajoista saakka. Ensimmäinen kirjallinen maininta Popradista on vuodelta 1256. Vuoteen 1946 saakka Poprad oli vain yksi osa siitä 55,000 asukkaan kaupunkikokonaisuudesta, joka nykyään kantaa tuota nimeä – muut olivat nykyiset kaupunginosat Matejovce (1251), Spišská Sobota (1256), Veľká (1268) ja Stráže (1276). Näistä merkittävin oli Spišská Sobota, jonka hallitseva asema alueella jatkui aina 1800-luvun lopulle saakka. Poprad on vuosisatojen kuluessa ollut niin saksalainen (1200-luvulta) kuin unkarilainenkin (1412–1770) kaupunki.
Kaupungin pormestarina on vuodesta 2003 toiminut entinen jääkiekkotuomari Anton Danko.


title: Poprad

text: Poprad on samannimisen piirin "(okres)" keskus ja itse jaettu kuuteen kaupunginosaan:Vuonna 1999 Poprad haki vuoden 2006 talviolympialaisia, mutta hävisi Italian Torinolle.


title: Sotíris Versís

text: Sotíris Versís (, 1879 Ateena – 1918) oli kreikkalainen yleisurheilija ja painonnostaja, kaksinkertainen olympiamitalisti.


title: Sotíris Versís

text: Ensimmäisissä nykyaikaisissa olympialaisissa Ateenassa vuonna 1896 Versís kilpaili kiekonheitossa ja painonnostossa. Hän sijoittui kolmanneksi sekä kiekonheitossa että kahden käden painonnostossa. Yhden käden painonnostossa hän sijoittui neljänneksi. Versís kilpaili kuulantyönnössä vuoden 1900 olympiakisoissa, mutta ei saanut tulosta.


title: Suez

text: Suez ([suets], ) on kaupunki Egyptissä lähellä Suezin kanavan suuta. Kaupunki tuhoutui Suezin kriisin aikaan, mutta rakennettiin uudelleen vuonna 1975.


title: Pekka Tuomisto (jääkiekkoilija)

text: Pekka Juhani Tuomisto (s. 29. joulukuuta 1960 Oulu) on suomalainen entinen jääkiekkoilija. Pelipaikaltaan hän oli hyökkääjä.


title: Pekka Tuomisto (jääkiekkoilija)

text: Tuomisto aloitti uransa SM-liigassa Oulun Kärpissä, jossa hän pelasi kaudet 1980–1987. Tämän jälkeen hän siirtyi HIFK:hon, jossa pelasi uransa loppuun vuoteen 1996 saakka. Kärpissä hän voitti Suomen mestaruuden. Mestaruuden lisäksi Tuomisto sai urallaan yhden hopean ja viisi pronssia.


title: Pekka Tuomisto (jääkiekkoilija)

text: Maajoukkueurallaan Pekka Tuomisto edusti Suomea vuoden 1988 olympialaisissa, jossa Suomi voitti ensimmäisen mitalinsa saavuttamalla olympiahopeaa. Hän oli mukana myös vuoden 1992 talviolympialaisissa. MM-kisoissa hän pelasi vuosina 1991 ja 1992. Jälkimmäisessä turnauksessa Suomi saavutti MM-hopeaa, mikä oli Suomelle ensimmäinen mitali MM-kisoissa. Tuomisto oli maajoukkueen kapteeni olympialaisissa ja MM-kisoissa vuonna 1992.


title: Pekka Tuomisto (jääkiekkoilija)

text: Suomen Jääkiekkomuseo aateloi Tuomiston Suomen Jääkiekkoleijonaksi numerolla 124. Rullakiekon SM-liigan parhaan maalintekijän palkinto on nimetty Pekka Tuomiston maljaksi. Tuomisto pelasi kahdet rullakiekon MM-kisat (1995, 1996) ja saavutti kaksi pronssimitalia.


title: Teresina

text: Teresina (aiemmin Theresina) on Piauín osavaltion pääkaupunki Brasiliassa. Sen asukasluku on noin 844 000, mutta laajemmalla metropolialueella asuu yli miljoona ihmistä. Kaupungin pinta-ala on 1 392 neliökilometriä.


title: Teresina

text: Teresina sijaitsee sisämaassa. Terisinan päivälämpötilat vaihtelevat 26 ja 40 celsiusasteen välillä läpi vuoden, sillä kaupunki sijaitsee hieman päiväntasaajan eteläpuolella.


title: Teresina

text: Teresina sijaitsee Parnaíba-joen varrella, ja sieltä on siltayhteys Maranhãon osavaltion Timonin kaupunkiin.


title: Maria Peura

text: Maria Kristiina Peura (s. 2. kesäkuuta 1970 Pello) on suomalainen kirjailija ja dramaturgi.


title: Maria Peura

text: Peura syntyi opettajien Paavo Peura ja Kaija Martikainen perheeseen. Hänen puolisonsa on kirjailija ja kriitikko Tero Liukkonen ja hänellä on kaksi lasta, poika Ismael ja tytär Elena. Yliopilaaksi Peura tuli 1989 ja valmistui teatteritaiteen maisteriksi 2008.


title: Maria Peura

text: Peuran esikoisteos "On rakkautes ääretön" (2001) käsitteli insestiä ja pedofiliaa ja sai kiitosta vaikeiden aiheiden käsittelemisestä. Teos oli Finlandia-palkintoehdokkaana, ja kirjailija palkittiin teoksesta Olvi-säätiön palkinnolla. Kirjailijan toinen romaani "Valon reunalla" (2005) sijoittui pieneen pohjoiseen kylään, jota halkovat joki ja rautatie, ja kuvasi nuoruuden väkeviä kokemuksia. Romaani ilmestyi englanniksi vuonna 2007. Kolmas romaani "Vedenaliset" (2008) kertoi puolestaan kalastajaperheen tyttärestä, joka kokee vieraudentunteita modernissa maailmassa ja löytää hengenheimolaisia maahanmuuttajayhteisöstä.


title: Maria Peura

text: Kolmen romaanin lisäksi Peura on julkaissut muun muassa lastenrunokirjan "Mimmi Moun ilotaika" (2004) sekä kirjailijan omaa kirjoittajuutta ja itsesensuuria käsittelevän teoksen "Antaumuksella keskeneräinen" (2012).


title: Simo Saarinen

text: Simo Olavi Saarinen (s. 14. helmikuuta 1963 Helsinki) on suomalainen entinen jääkiekkoilija ja sittemmin erotuomari. Pelipaikaltaan hän oli puolustaja.


title: Simo Saarinen

text: Saarinen aloitti uransa SM-liigassa HIFK:n paidassa, jossa hän pelasi kaudet 1980–1984. New York Rangers varasi hänet NHL:ään 1982 kymmenennellä kierroksella numerolla 193. Vuonna 1983 hän voitti HIFK:n kanssa jääkiekon Suomen mestaruuden. Hän siirtyi syksyllä 1984 Pohjois-Amerikkaan Rangersiin pelaamaan, mutta sai jo kahdeksan pelatun NHL-ottelun jälkeen 11. marraskuuta 1984 vakavan polvivamman törmättyään maaliin, mikä piti hänet sivussa kaukalosta yli vuoden. Hän palasi loppukaudesta 1985–1986 pelaten 13 ottelua AHL-joukkue New Haven Nighthawksissa. Loukkaantunut polvi ei kuitenkaan kestänyt rasitusta. NHL tarjosi Saariselle 250 000 dollarin korvausta, mikäli hän olisi lopettanut uransa. Tästä Saarinen kieltäytyi ja päätti palata Helsinkiin pelaten HIFK:ssa kaudet 1986–1996, jonka jälkeen lopetti pelaajauransa. Yhteensä hän keräsi SM-liigan runkosarjassa 513 ottelussa 71 maalia, 105 syöttöä eli yhteensä 176 tehopistettä. Pudotuspeleissä tehoja syntyi 54 ottelussa 5 maalia, 13 syöttöä eli yhteensä 18 tehopistettä. Simo Saarinen tunnettiin "uhrautuvana" pelaajana, jolta oli usein paikat rikki.


title: Simo Saarinen

text: Maajoukkueurallaan Saarinen edusti Suomea olympialaisissa 1984, 1988 ja 1992. Vuonna 1988 Suomi ylsi ensimmäiseen jääkiekon arvokisamitaliinsa, kun joukkue saavutti olympiahopeaa. MM-kilpailuissa Saarinen oli mukana 1989 ja 1990. Saarinen valittiin Suomen Jääkiekkoleijonaksi numerolla 174.


title: Simo Saarinen

text: Rullakiekon SM-liigan parhaan puolustajan palkinto on nimeltään Simo Saarisen malja. Omalla urallaan Saarinen pelasi yhdet MM-kisat (1996), joista tuloksena oli pronssimitali. Saarinen oli tuolloin Suomen joukkueen paras pistemies.


title: Simo Saarinen

text: Pelaajauransa jälkeen Saarinen toimi HIFK:n apuvalmentajana kaudet 1996–1998, joista jälkimmäinen päättyi Suomen mestaruuteen. Valmentajauransa jälkeen hän on toiminut jääkiekkoerotuomarina. Hän sai pelaajien äänestyksessä SM-liigan parhaalle tuomarille myönnetyn Kultaisen pillin vuosina 2001 ja 2002 . Saarinen lopetti liigatuomarityöt jäätyään kiinni rattijuopumuksesta vuoden 2002 lopulla. Saarinen aloitti marraskuussa 2007 HIFK:n C93-joukkueen apuvalmentajana Mika Myntin aisaparina. Kaudella 2008-2009 Saarinen toimi HIFK CSM-joukkueen apuvalmentajana, ja jatkoi samoissa tehtävissä kaudella 2009-2010 HIFK BSM-joukkueen peräsimessä.


title: Crossover

text: Crossover voi tarkoittaa ainakin seuraavia:Albumit


title: Okko Kamu

text: Okko Tapani Kamu (s. 7. maaliskuuta 1946 Helsinki ) on suomalainen kapellimestari. Hän on esiintynyt myös viulistina ja kamarimuusikkona. Kamulle myönnettiin Pro Finlandia -mitali vuonna 1999 ja professorin arvonimi vuonna 2011.


title: Okko Kamu

text: Kamu aloitti viulunsoiton kaksivuotiaana ja opinnot kuusivuotiaana Sibelius-Akatemiassa, jossa hän opiskeli vuosina 1952–1969. Hänen viulunsoiton opettajansa oli Onni Suhonen ja hän soitti Suhonen-kvartetissa 1964–1972. Vuonna 1967 hän teki opintomatkan Wieniin. Kamu toimi Helsingin kaupunginorkesterin 2. viulun varaäänenjohtajana 1965–1966 ja Suomen Kansallisoopperan ensimmäisenä konserttimestarina 1966–1968.


title: Okko Kamu

text: Kamu voitti ensimmäiset Herbert von Karajan -kapellimestarikilpailut Berliinissä vuonna 1969, mikä avasi hänelle ovet maailmalle. Hän toimi Tukholman kuninkaallisen oopperan vierailevana kapellimestarina 1969–1970. Hänet kiinnitettiin Radion sinfoniaorkesterin kapellimestariksi vuonna 1970 ja ylikapellimestarina hän toimi vuosina 1972–1977. Kamu on toiminut myös Oslon filharmonikkojen (1975–1979), Helsingin kaupunginorkesterin (1981–1988), Helsingborgin sinfoniaorkesterin (1990–1999) ja Suomen Kansallisoopperan (1996–1999) ylikapellimestarina.


title: Okko Kamu

text: Kesällä 2011 Suomen lähes kaikki parhaat kapellimestarit kokoontuivat soittaakseen yhdessä ”demokraattista kamarimusiikkia” ilman kapellimestaria Okko Kamun isännöimässä Musiikkia! Ruovesi -tapahtumassa. ”Omia” instrumenttejaan soittaneiden kapellimestareiden kokoonpanoon kuuluivat Kamun lisäksi muun muassa Osmo Vänskä, Pietari Inkinen, Sakari Oramo, Jukka-Pekka Saraste ja Susanna Mälkki. Kapellimestariensemble muun muassa kantaesitti Leif Segerstamin sävellyksen.


title: Okko Kamu

text:
Kamu on ollut paljon Aasiassa ja esiintyi vuonna 2006 Aasian nuoriso-orkesterin ja Singaporen sinfoniaorkesterin kanssa. Hän työskenteli 2017 asti Singaporen sinfoniaorkesterin kapellimestarina ja toimi myös Sinfonia Lahti -orkesterin ylikapellimestarina 2011–2016.
Hän jäi eläkkeelle vakinaisista viroistaan 2017.


title: Okko Kamu

text: Okko Kamun isä Väinö Kamu oli taiteilija, äiti Eine Syrjänen laulaja, kontrabasisti ja viulunrakentaja, veli Esa Kamu alttoviulisti ja sisar Monna Kamu, laulaja ja pianonsoiton opettaja.


title: Okko Kamu

text: Kamu on ollut useita kertoja naimisissa. Ensimmäinen puoliso säveltäjä Marjatta Meritähti ja heillä on tytär muusikko ja näyttelijä Ona Kamu. 70-luvulla Kamu meni naimisiin solistitanssija Arja Niemisen kanssa ja heillä on liitosta kaksi lasta. Tämän jälkeen hän oli naimisissa Susanne Kamun kanssa 20 vuotta ja heillä on kolme lasta.


title: Okko Kamu

text: Kamu avioitui lokakuussa 2017 Savonlinnan oopperajuhlien pr-päällikön, luokanopettaja Katriina Koiviston kanssa.


title: Aluslaatta

text: Aluslaatta eli aluslevy eli prikka on erillinen osa, jota käytetään ruuvin kannan tai mutterin alla. Yleisin aluslaatta on pyöreä ja sinkitty teräspala, jonka keskellä on reikä ruuvin läpimenoa varten. Aluslaatan yleisimmät tehtävät ovat pintapaineen pienentäminen voiman vaikutuskohtaa suurentamalla, kitkan pienentäminen kiristysmomentin tarkkuuden parantamiseksi, epätasaisen pinnan tasoittaminen (kiila-alusta kaltevalla pinnalla), tiivistys (kaasu- yms. säiliöt) ja eristeenä toimiminen silloin, kun ruuvilla ja levyllä on erilainen sähköinen potentiaali ja on galvaanisen korroosion tai oikosulun vaara. Tähtialuslaatan tarkoitus on päinvastainen, eli sillä pyritään rikkomaan maali- tai oksidikerros, jotta sähköinen kontakti olisi mahdollisimman hyvä. Tähti- ja jousialuslaatat myös estävät ruuvin avautumista, sillä ruuvin pyöriessä vastapäivään niiden terävä reuna pureutuu alustaan sekä ruuvin kantaan.


title: Aluslaatta

text: Aluslaattoina käytetään yleensä standardin mukaisia kuten DIN125 (vanhentunut). 2000-luvulla on siirrytty ISO-standardeihin, jotka eivät sinänsä ole muuttaneet aluslevyjen mittoja merkittävästi. Huomattavin muutos on nimelliskoon merkintä: ISO standardeissa kokomerkintä vastaa aluslevylle sopivan ruuvin tai mutterin kokomerkintää. Esim. ruuville M10 sopivan aluslevyn koko on 10 (aikaisemmin koko oli aluslevyn reiän koko).


title: Maatalouslomittaja

text: Maatalouslomittaja on kunnan palkkaama työntekijä, joka hoitaa maatilaa sillä välin kun maatalousyrittäjä on sairaus- tai vuosilomalla. Maatalouslomitusta on ohjattu lainsäädännöllä vuodesta 1978 alkaen . Nykyinen laki on vuodelta 2008 . Lain mukaan lomittajan tehtävänä on huolehtia maatilan karjatalouteen kuuluvista ja muista maatalousyrityksen hoitoon liittyvistä välttämättömistä tehtävistä.


title: Maatalouslomittaja

text: Tärkein ja yleensä aina ajankohtainen lomittajan työ on karjanhoito eli eläinten ruokinta ja muu hoito. Merkittävin maatalouslomituksen kohde on maidontuotanto. Maatalouslomitusta ei myönnetä kaikkiin kotieläintalouden tuotantosuuntiin, ei esimerkiksi porotalouteen.


title: Maatalouslomittaja

text: Maatalouslomitusta myönnetään myös MYEL-vakuutetulle kasvinviljelytilalle. Sijaisapulomitukseen voi tarvittaessa kuulua viljan- ja heinänviljelytehtäviä, mutta ei metsätaloustyötä.


title: Maatalouslomittaja

text: Maatalouslomittaja on usein moniosaaja. Päivittäiseen työhön kuuluu jatkuva eläinten havainnointi ja tarkkailu, ja lomittajan tulee osata tunnistaa eläimen terveydentilan muutokset ja kiimakierrot. Ongelmatilanteisiin on osattava reagoida nopeasti ja vastuullisesti. Myös erilaisten maatalouskoneiden kuten traktorin käyttö erilaisine lisälaitteineen on arkipäivää maatalouslomittajien työssä.


title: Maatalouslomittaja

text: Maatilojen tuotantosuuntien erikoistuminen sekä tietotekniikan ja muun automaation lisääntyminen vaativat myös lomittajilta erikoisosaamista. Lomittajan tulee osata käyttää tietotekniikkaa esimerkiksi karjan ruokinta- ja lypsymuutoksissa tai maatilan tuotantotoiminnan häiriöttömyyden seurannassa. Vuonna 2006 istunut Sosiaali- ja terveysministeriön työryhmä esitti maatalouslomittajien työajan ja pätevyysvaatimusten tarkistamista.


title: Klassinen kreikka

text: Klassinen kreikka käsittää muinaiskreikan kielen historian antiikin Kreikan arkaaisella ja klassisella kaudella eli noin vuosina 800–300 eaa. Muinaiskreikan aikaan kuuluu myös hellenistinen eli jälkiklassinen aika. Tämän ajan kreikan kieli muodostaa kuitenkin oman vaiheensa, koinee-kreikan eli hellenistisen kreikan. Klassista kreikkaa edelsivät puolestaan mykeneläinen kreikka ja alkukreikka.


title: Klassinen kreikka

text: Nykyisin klassisena kreikkana tunnetaan käytännössä Ateenassa puhuttu Attikan murre. Sillä on luotu suurin osa antiikin Kreikan arvostetuimmasta kirjallisesta kulttuuriperinnöstä ja sitä on arvostettu puhtaana kreikkana vastaavasti kuin Ciceron latinaa on pidetty klassisena latinana. Klassista kreikkaa kirjoittivat muun muassa Kreikan arvostetuimmat näytelmäkirjailijat Aiskhylos, Sofokles ja Euripides, merkittävimmät filosofit kuten Platon ja Aristoteles sekä historioitsijat Thukydides ja Ksenofon.


title: Klassinen kreikka

text: Klassinen kreikka jakaantui useisiin paikallisiin murteisiin. Käytännössä jokaisella poliksella eli kaupunkivaltiolla oli oma murteena, mutta murteet muodostivat laajempia murreryhmiä. Murrejako syntyi osittain jo ennen kuin kreikkaa puhuvat heimot asettuivat nykyisen Kreikan alueelle. Varsinainen murteiden muodostuminen tapahtui kuitenkin sen jälkeen. Koko kreikan kielen historian ajan kieli on ollut jakautunut useisiin murteisiin, jotka eivät ole noudattaneet mitään maantieteellisiä rajoja, ja vaikka olisivatkin, rajat olivat koko ajan liikkeessä, sillä helleeniset kansat liikkuivat usein paikasta toiseen. Esiklassisen ja klassisen ajan murteet ovat dokumentoituna kirjallisessa muodossa 700-luvulta eaa. alkaen ja ne kehittyivät varmuudella jo kauan ennen tätä.


title: Klassinen kreikka

text: Klassisen kreikan päämurteet olivat:Kreikkalaisessa kirjallisuudessa itsessään esiintyy erottelu joonialaisiin, doorilaisiin ja aiolialaisiin, ja nykyaikainen tutkimus on vahvistanut tämän jaon; muut ryhmittelyt perustuvat yksinomaan tutkimukseen.


title: Klassinen kreikka

text: Murteet luettiin osaksi yhtä kreikan kieltä, eikä mitään niistä pidetty jotenkin ”oikeampana” kreikkana ennen kuin kielen muoto vakiintui koineeksi hellenistisellä kaudella. Ajan kuluessa arvostetuimmaksi muotoutui kuitenkin attikalainen kreikka, ja se myös vaikutti eniten kreikan kielen myöhempään kehitykseen.


title: Klassinen kreikka

text: Murteiden väliset erot olivat pääasiassa fonologisia, mutta niissä oli myös joitakin morfologisia eroja sekä sanastollisia eroja. Murteet olivat yleensä puhuttuna suhteellisen ymmärrettäviä toista murretta puhuville. Merkittävien polisten murteet, kuten Ateenan attikalainen ja Spartan lakonialainen, todennäköisesti tunnettiin laajemmin ympäri kreikankielistä maailmaa ja niitä ymmärrettiin paremmin, kun taas jotkut murteet olivat muille vaikeampia ymmärtää.


title: Klassinen kreikka

text: Muinaisen makedonian suhteesta kreikkaan ja sen murteisiin on eri näkemyksiä. Joidenkin tutkijoiden mukaan se oli yksi kreikan murteista, joskin muille vaikeampi ymmärtää; joidenkin mukaan taas oma kielensä.


title: Klassinen kreikka

text: Klassisen kreikan kielioppi vastaa pääosin kielioppia, joka on kuvattu artikkelissa muinaiskreikka. Alla on kuvattu erityisesti klassista kreikkaa kuvaavia piirteitä.


title: Klassinen kreikka

text: Seuraavat alkukreikassa tapahtuneet äännemuutokset pätevät kaikkiin klassisen kreikan murteisiin:Huomaa, että äänteet /w/ ja /j/, kun ne seurasivat vokaalia eivätkä edeltäneet vokaalia, yhdistyivät varhain vokaalin kanssa diftongiksi, eivätkä näin jääneet pois.


title: Klassinen kreikka

text: Äänteen /h/ ja /w/ poisjättäminen konsonantin jälkeen kompensoitui edeltävän vokaalin pidennyksellä. Äänteen /j/ poisjättäminen konsonantin jälkeen aiheutti monimutkaisia muutoksia, kuten edeltävän vokaalin doftongisoitumista, tai edeltävän konsonantin palatalisaation tai jonkun muun muutoksen. Joitakin esimerkkejä:Esimerkki klassisesta kreikasta:


title: Reijo Mikkolainen

text: Reijo Kalevi Mikkolainen (s. 14. toukokuuta 1964 Pirkkala) on suomalainen entinen jääkiekkoilija. Pelipaikaltaan hän oli laitahyökkääjä.


title: Reijo Mikkolainen

text: Mikkolainen aloitti uransa SM-liigassa Tapparassa, jossa hän pelasi kaudet 1983–1989 voittaen neljä Suomen mestaruutta. Tämän jälkeen hän siirtyi TPS:ään, jossa voitti mestaruudet vuosina 1990, 1991 ja 1993. TPS:ssä hän pelasi kauteen 1993–1994 asti, jonka jälkeen siirtyi Tampereen Ilvekseen. Ilveksestä hän siirtyi kesken kauden 1995–1996 takaisin Tapparaan, jossa pelasi vain loppukauden siirtyen seuraavaksi kaudeksi Saksan pääsarjaan EC Peitingiin. Kauden 1997–1998 hän pelasi vielä Saksan 2. Bundesliigassa, jonka jälkeen lopetti uransa.


title: Reijo Mikkolainen

text: Maajoukkueurallaan Mikkolainen edusti Suomea 1988 talviolympialaisissa, jossa Suomi otti ensimmäisen jääkiekon arvokisamitalinsa voittamalla turnauksessa olympiahopeaa. Hän oli mukana myös 1987, 1989 ja 1990 MM-kilpailuissa. Hänet on nimitetty Suomen Jääkiekkoleijonaksi numerolla 163. Seitsemän Suomen-mestaruuden lisäksi hänellä on yksi SM-hopea.


title: Reijo Mikkolainen

text: Mikkolaisen isoisoisä Kalle Mikkolainen voitti joukkuevoimistelun olympiapronssia Lontoon kesäolympialaisissa 1908.


title: Jukka Virtanen (jääkiekkoilija)

text: Jukka Einar Virtanen (s. 15. heinäkuuta 1959 Säkylä) on suomalainen entinen jääkiekkoilija. Pelipaikaltaan hän oli puolustaja.


title: Jukka Virtanen (jääkiekkoilija)

text: Virtanen aloitti SM-liigauransa Porin Ässissä, jossa hän pelasi kaudet 1979–1983. Vuonna 1984 hän siirtyi TPS:ään, jossa hän pelasi uransa loppuun vuoteen 1993 saakka. TPS:ssä hän oli voittamassa Suomen mestaruuksia vuosina 1989, 1990, 1991 ja 1993. Yhteensä hän teki SM-liigan runkosarjassa 507 ottelussa 43 maalia ja 70 syöttöä eli yhteensä 113 tehopistettä. Pudotuspeleissä tehoja syntyi 93 ottelussa 12 maalia ja 6 syöttöä eli yhteensä 18 tehopistettä.


title: Jukka Virtanen (jääkiekkoilija)

text: Maajoukkueurallaan Virtanen edusti Suomea Calgaryn 1988 talviolympialaisissa, joissa Suomi saavutti ensimmäisen jääkiekon arvokisamitalinsa voittamalla olympiahopeaa. Hän oli mukana myös vuosien 1986 ja 1987 MM-kisoissa. Nykyisin Virtanen työskentelee työnjohtajana Turun kaupungin liikuntapalvelukeskuksessa.


title: Berchtesgaden

text: Berchtesgaden on kauppala ("markt") Saksassa Alpeilla Baijerissa lähellä Itävallan rajaa noin 30 kilometriä Salzburgista etelään ja 180 kaakkoon Münchenistä. Nimi johtuu noin tuhat vuotta sitten eläneestä Perther-nimisestä miehestä, joka rakensi talonsa alueelle ("Gaden" = talo vanhalla saksan kielellä). Baijeriin alue liitettiin vuonna 1810 sen oltua pitkään ruhtinaspiispojen hallinnassa. Kauppalassa on noin 7 900 asukasta, ja sen alueella sijaitsee Watzmann, joka 2 713 metriä korkeana on Saksan kolmanneksi korkein vuori. Alueen itäreunalla kohoaa Salzberg eli Suolavuori. Nimi johtuu alueella pitkään harjoitetusta suolakaivostoiminnasta.


title: Berchtesgaden

text: Ensimmäisen kerran seutu mainitaan historiassa vuonna 1102 sen runsaiden suolamäärien vuoksi. Berchtesgadenin vauraus onkin suurelta osin peräisin juuri suolakaivoksista. Kaupunki oli itsenäinen Berchtesgadenin ruhtinasapottikunta vuoteen 1803. Napoleonin sotien aikaan Berchtesgaden siirtyi omistajalta toiselle, muun muassa Salzburgille ja Itävallan keisarikunnalle, ja myös Ranskan joukot miehittivät aluetta jonkin aikaa. Baijerin haltuun Berchtesgaden joutui vuonna 1810. Baijerin kuningasperhe alkoi heti suosia sitä, kävi Königsseellä ja piti itse kaupungissa kuninkaallista metsästysmajaa. Syntyi orastavaa matkailua, ja alueelle muutti taiteilijoita, jotka perustivat Königsseen rannalle yhteisön nimeltä ”Malereck”. Tunnetuin Berchtesgadenissa asunut kirjailija oli Ludwig Ganghofer.


title: Berchtesgaden

text: Natsijohtajat varasivat Salzbergin itäpuolella Obersalzbergissä sijaitsevan alueen omaan käyttöönsä, ja alueelle rakennettiin vuonna 1933 yksi Adolf Hitlerin residensseistä, Berghof. Vuonna 1939 kansallissosialistinen puolue rakennutti Hitlerille 50-vuotislahjaksi Berchtesgadenin lähistölle Kehlsteinhaus-nimisen loma-asunnon, joka tunnetaan myös nimellä Kotkanpesä. Hitlerin ohella myös muut tärkeimmät natsijohtajat rakennuttivat alueelle omat hienot talonsa.


title: Berchtesgaden

text: Hitler rakasti Obersalzbergiä ja piti sitä kotiseutunaan. Kauniilla säällä hän saattoi katsella Berghofista kauas Itävallan puolelle. Berchtesgadenissa oli harjoitettu turismia jo 1800-luvulta alkaen, ja monet silmäätekevät, kuten Euroopan aateliset, ovat viettäneet siellä aikaansa ja ostaneet sieltä loma-asuntoja. Toisen maailmansodan aikana natsijohtajat neuvottelivat Obersalzbergissä liittolaistensa kanssa, ja alueelta käsin johdettiin paljon Euroopan sotatoimia. Alueen alkuperäiset asukkaat olivat pitkälti pakotettuja myymään talonsa, ja alue jopa suljettiin tavalliselta kansalta.


title: Berchtesgaden

text: Toisen maailmansodan lopulla 25. huhtikuuta 1945 Ison-Britannian ja Yhdysvaltain ilmavoimat pommittivat rajusti Berchtesgadenia ja alueella sijaitsevia Saksan armeijan tukikohtia. Obersalzbergin komendantti Bernhard Frank oli jo aikaisemmin lähettänyt suuren osan alueen saksalaissotilaista matkoihinsa. 4. toukokuuta Yhdysvaltain maavoimat valtasi Berchtesgadenin, joka antautui käytännössä ilman vastarintaa ja joutui yhdysvaltalaisten sekä ranskalaisten ryöstämäksi. Useimmat historialliset rakennelmat on myöhemmin purettu. Kauppala ei ylpeile natsihistoriallaan, ja jotkut pelkäävät alueelle syntyvän uusnatsistisen pyhiinvaelluskohteen. Alue on kuitenkin merkittävä historiallinen kohde, joka antaa vastauksia natsi-Saksan historiaan sen noususta tuhoon. Muun muassa Kotkanpesä on museoitu, ja siellä vierailee vuosittain turisteja kaikkialta maailmasta.


title: Erkki Laine

text: Erkki Juhani Laine (13. syyskuuta 1957 Lahti – 22. elokuuta 2009 Asikkala) oli suomalainen jääkiekkoilija. Pelipaikaltaan hän oli hyökkääjä.


title: Erkki Laine

text: Laine aloitti uransa I-divisioonassa Lahden Reippaassa kaudella 1975–1976. Seuraavalla kaudella Reipas nousi SM-liigaan. Laine pelasi Reippaassa vuoteen 1978 saakka, jolloin siirtyi Ruotsin Elitserienin Leksandiin. Hän voitti Elitserienin maalikuninkuuden keväällä 1981. Vuonna 1982 hän palasi Reippaaseen kahdeksi kaudeksi, joiden jälkeen siirtyi takaisin Ruotsiin Färjestadin riveihin. Hän pelasi Färjestadissa kevääseen 1988 voittaen jälleen maalikuninkuuden vuonna 1985. Vuonna 1988 hän siirtyi Saksan Bundesliigaan Berlin Capitalsiin ja seuraavalla kaudella Sveitsin Davosiin. Hän kuitenkin palasi Sveitsistä Reippaaseen vielä saman kauden aikana. Hän pelasi Reippaassa vuoteen 1995 saakka, jonka jälkeen lopetti uransa.


title: Erkki Laine

text: Yhteensä Laine teki SM-liigan runkosarjassa 324 ottelussa 185 maalia ja antoi 124 maalisyöttöä eli yhteensä 309 tehopistettä.


title: Erkki Laine

text: Maajoukkueurallaan hän edusti Suomea olympialaisissa 1984 ja 1988. Jälkimmäisissä kisoissa Suomi otti ensimmäisen jääkiekon arvomitalinsa voittamalla olympiahopeaa. Laine oli valittu myös Lake Placidin olympiajoukkueeseen 1980, mutta hän joutui jättämään kisat väliin loukkaantumisen takia.


title: Erkki Laine

text: Laineen tytär Emma on tennisammattilainen. Myös toinen tytär, Essi Laine, on ansioitunut suomalaisilla tenniskentillä.


title: Erkki Laine

text: Erkki Laine katosi veneilymatkallaan Asikkalan Kalkkisissa 22. elokuuta 2009. Hänen ruumiinsa löydettiin kolme päivää myöhemmin katoamispaikan tuntumasta. Pelicans ilmoitti verkkosivuillaan kunnioittavansa Laineen muistoa 12. syyskuuta pelattavassa ottelussa Pelicans-JYP. Laineen näköispatsas paljastettiin Lahdessa 28.11.2017.


title: Ruotsin lippu

text: Ruotsin lippu () on perinteinen skandinaavinen ristilippu, joka juontaa juurensa 1500-luvulle. Lipun esikuvana toimi Tanskan lippu. Lipun otti käyttöön Juhana III 1569. Se oli todennäköisesti ensimmäisen kerran esillä Varsinais-Suomen maakunnan vaakunassa.


title: Ruotsin lippu

text: Ruotsin lain SFS 1982:269 mukaan lipun mitat ovat 10 suhde 16:een (korkeus:pituus). Lipputangon puoleiset siniset kentät ovat korkeudeltaan 4 ja pituudeltaan 5 mittayksikköä. Ristin sakaran leveys on puolet sinisen kentän korkeudesta eli 2 mittayksikköä. Uloimpien sinisten kenttien korkeus on 4 ja pituus 9 mittayksikköä. Ruotsin lippu jakautuu siis pystysuunnassa suhteessa 4:2:4 ja vaakasuunnassa suhteessa 5:2:9.


title: Ruotsin lippu

text: Ruotsin lain SFS 1983:826 mukaan värit ovat: keltainen NCS 0580-Y10R, sininen NCS 4055-R95B.


title: Kari Laitinen (jääkiekkoilija)

text: Kari Juhani Laitinen (s. 9. huhtikuuta 1964 Helsingin maalaiskunta) on suomalainen entinen jääkiekkoilija. Pelipaikaltaan hän oli hyökkääjä. Kari oli tunnettu poikkeuksellisesta luistelunopeudestaan ja tarkasta rannelaukauksestaan.


title: Kari Laitinen (jääkiekkoilija)

text: Laitinen aloitti uransa SM-liigassa Jokereissa, jossa hän pelasi kaudet 1985–1987. Tämän jälkeen hän siirtyi HIFK:hon, jossa pelasi aina vuoteen 1993 saakka. Kauden 1993–1994 hän pelasi I-Divisioonassa Jokipojissa. Seuraavat kaksi kautta hän pelasi Ranskassa, jonka jälkeen pelasi vielä kaudet 1996–1998 Pelicansin paidassa I-Divisioonassa. Yhteensä hän teki uransa aikana SM-liigan runkosarjassa 309 ottelussa 143 maalia ja 76 syöttöä eli yhteensä 219 tehopistettä. Pudotuspeleissä tehot olivat 20 ottelussa kaksi maalia ja kolme syöttöä eli yhteensä viisi tehopistettä.


title: Kari Laitinen (jääkiekkoilija)

text: Maajoukkueurallaan Laitinen edusti Suomea vuoden 1988 talviolympialaisissa, jossa Suomi otti ensimmäisen jääkiekon arvokisamitalinsa voittamalla olympiahopeaa.


title: Lesley Bush

text: Lesley L. Bush (s. 17. syyskuuta 1947 Orange) on yhdysvaltalainen entinen uimahyppääjä ja olympiavoittaja. Bush voitti olympiakultaa kerroshypyissä Tokion olympialaisissa 1964 ollessaan vasta 17-vuotias. Seuraavissa olympiakisoissa hän epäonnistui ensimmäisessä hypyssään ja jäi mitalitilojen ulkopuolelle.


title: Lesley Bush

text: Ensimmäisen kansallisen mestaruutensa Bush voitti 1965. Kaikkiaan hän voitti viisi Yhdysvaltojen mestaruutta. Vuonna 1967 hän oli Pan-Amerikan kisojen mestari kerroshypyissä. Bush lopetti uimahyppyuransa Meksikon olympialaisiin 1968. Lawrence J. Johnson -palkinto hänelle myönnettiin 1967.


title: Lesley Bush

text: Lesley Bushin veli David Bush oli myös olympiatason uimahyppääjä.


title: Hyötykasvi

text: Hyötykasvi on kasvi, josta on hyötyä ihmiselle. Yleisimmillään hyötykasveja ovat syötäväksi kasvatetut kasvit, esimerkiksi hedelmät, vihannekset ja viljakasvit. Syömisen lisäksi kasvit voivat hyödyttää ihmistä muun muassa rakentamisessa ja vaatteenvalmistuksessa. Hyötykasveiksi ei yleensä lasketa esimerkiksi kukkia, vaikka ne tuovatkin taloudellista hyötyä viljelijälleen, sillä niistä ei ole varsinaista suoraa hyötyä kukan hankkijalle.


title: Erkki Lehtonen

text: Erkki Tapani Lehtonen (s. 9. tammikuuta 1957 Tampere) on suomalainen entinen jääkiekkoilija. Pelipaikaltaan hän oli hyökkääjä. Hän on Suomen jääkiekkoleijona 108, ja Tappara on jäädyttänyt hänen pelinumeronsa 12.


title: Erkki Lehtonen

text: Lehtonen aloitti uransa SM-liigassa Tapparassa, jossa pelasi kaudet 1977–1988. Kauden 1988–1989 hän pelasi Saksan Bundesliigassa Berlin Capitalsissa, jonka jälkeen palasi Tapparaan. Hän lopetti uransa vuonna 1991. Hän voitti Suomen mestaruuden Tapparan paidassa kuusi kertaa. Yhteensä hän keräsi SM-liigan runkosarjassa 477 ottelussa 206 maalia ja 301 syöttöä eli yhteensä 507 tehopistettä. Pudotuspeleissä tehot olivat 81 ottelussa 37 maalia ja 42 syöttöä eli yhteensä 79 tehopistettä.


title: Erkki Lehtonen

text: Maajoukkueurallaan Lehtonen edusti Suomea 65 ottelussa, joissa syntyi 10 maalia ja 17 syöttöä eli yhteensä 27 tehopistettä. Hän oli mukana 1988 talviolympialaisissa, jossa Suomi otti ensimmäisen jääkiekon arvokisamitalinsa voittamalla olympiahopeaa. Turnauksen viimeisessä ottelussa Neuvostoliittoa vastaan Lehtonen teki voittomaalin ja nosti Suomen hopealle. Hän osallistui myös vuoden 1986 MM-kisoihin. Tappara jäädytti hänen pelinumeronsa 12 20. lokakuuta 2018.


title: Romário

text: Romário de Souza Faria eli Romário (s. 29. tammikuuta 1966 Rio de Janeiro, Rio de Janeiron osavaltio, Brasilia) on entinen brasilialainen jalkapalloilija. Romáriota pidetään yleisesti yhtenä kaikkien aikojen parhaista hyökkääjistä ja maalintekijöistä. Hän voitti Brasilian joukkueessa maailmanmestaruuden vuonna 1994. Romário lopetti uransa vuonna 2008, mutta pelasi vuonna 2009 lyhyesti vielä brasilialaisen Américan riveissä toteuttaakseen isänsä unelman. 1. huhtikuuta 2009 Romario nimitettiin myös Américan markkinointijohtajaksi.


title: Romário

text: Romário aloitti ammattilaisuransa kotimaassaan Vasco da Gaman joukkueessa vuonna 1985. Hän nousi nopeasti tähdeksi seurassa. Vuonna 1988 Romário siirtyi Eurooppaan ja Alankomaiden suurseuroihin lukeutuvaan PSV:hen. PSV:n riveissä hän voitti kolme Alankomaiden pääsarjan Eredivisien mestaruutta ja kolme maalikuninkuutta. Vuonna 1992 Espanjan suurseura Barcelona hankki Romárion PSV:stä. Barcelonan riveissä hän voitti kaksi Espanjan pääsarjan Primera Divisiónin mestaruutta ja yhden maalikuninkuuden. Vuosina 1995–1999 hän pelasi vuorotellen kotimaassaan Flamengon riveissä ja Espanjassa Valencian riveissä. Vuoden 2000 jälkeen Romário pelasi kotimaassaan Vasco da Gaman ja Fluminensen riveissä sekä Qatarissa Al-Saddin, Yhdysvalloissa Miamin ja Australiassa Adelaide Unitedin riveissä.


title: Romário

text: Brasilian maajoukkueessa Romário pelasi vuosina 1987–2005 70 ottelua ja teki niissä 55 maalia. Hän edusti Brasiliaa MM-kisoissa vuosina 1990 ja 1994. Vuoden 1994 kisoissa Romário teki viisi maalia ja voitti parhaan pelaajan palkinnon johdattaessaan Brasilian mestaruuteen. Hän saavutti Brasilian riveissä myös olympiahopeaa vuoden 1988 kesäolympialaisissa sekä kaksi Copa Américan voittoa ja yhden Confederations Cupin voiton.


title: Romário

text: Romário toimi Brasilian maajoukkueen päävalmentajan Dungan apulaisena 2008 kesäolympialaisissa Pekingissä.


title: Romário

text: Romário teki pitkällä urallaan tasan 1 000 maalia. Tuhannes maali syntyi 21. toukokuuta 2007 rangaistuspotkulla ottelussa Sport Recifeä vastaan. Ottelu keskeytyi maalin jälkeen 16 minuutiksi, kun yleisö ryntäsi kentälle onnittelemaan Romáriota. Hän myös juoksi kentän ympäri kunniakierroksen ja sai muistoksi paidan, jonka selkämyksessä lukee 1000. Romário on kuitenkin laskenut mukaan kaikki maalit junioriajoilta ja epävirallisista otteluista. Kansainvälinen jalkapalloliitto onnitteli Romáriota tuhannen maalin saavuttamisesta, mutta ilmoitti virallisen määrän olevan 929.Vuonna 2010 Romário valittiin kongressin alahuoneeseen Rio de Janeirosta sosialistisen puolueen riveistä.


title: Kai Suikkanen

text: Kai Petri Suikkanen (s. 29. kesäkuuta 1959 Parkano) on suomalainen jääkiekkovalmentaja ja entinen jääkiekkoilija. Hän on italialaisen HC Bolzanon päävalmentaja marraskuun lopusta 2017. Pelipaikaltaan hän oli laitahyökkääjä. Suikkanen voitti pelaajana Suomen mestaruuden vuosina 1981 ja 1991. Lisäksi hän voitti Calder Cupin vuonna 1983. Valmentajana Suikkanen on voittanut Mestiksen mestaruuden 2007, Suomen mestaruuden vuonna 2010 ja Erste Bank Eishockey Ligan mestaruuden 2018. Urheilutoimittajain liitto valitsi hänet vuoden valmentajaksi 2010.


title: Kai Suikkanen

text: Suikkanen aloitti uransa I-Divisioonassa Oulun Kärpissä kaudella 1976–1977. Seuraavaksi kaudeksi Kärpät nousi SM-liigaan. Suikkanen pelasi Kärpissä paljon Kari Jalosen ketjussa, jonka toinen laitahyökkääjä oli Pekka Arbelius. Suikkasella oli kokoonpanossa voimahyökkääjän rooli. Hän jatkoi Kärpissä kevääseen 1981 saakka, jolloin teki sopimuksen Buffalo Sabresin kanssa ja siirtyi Pohjois-Amerikkaan pelaamaan. Hän pelasi Pohjois-Amerikassa kolme kautta, joiden aikana pääsi pelaamaan NHL:ssä kaksi ottelua. Kaudet kuluivat AHL-joukkue Rochester Americansissa, jonka kanssa Suikkanen voitti AHL:n mestaruuden Calder Cupin. Kesken kauden 1983–1984 hän palasi Kärppiin, jossa pelasi aina vuoteen 1990 saakka. Uransa viimeisen kauden, 1990–1991 Suikkanen pelasi TPS:ssä. Kausi päättyi mestaruuteen ja Suikkanen lopetti uransa.


title: Kai Suikkanen

text: Maajoukkueurallaan Suikkanen oli mukana 1986 MM-kisoissa sekä 1988 talviolympialaisissa, jossa Suomi otti ensimmäisen jääkiekon arvokisamitalinsa voittamalla olympiahopeaa.


title: Kai Suikkanen

text: Pelaajauransa jälkeen Suikkanen työskenteli vuodesta 1991 alkaen pesäpalloseura Oulun Lipon seurajohtajana. Hän jätti tehtävän tammikuussa 1999. Tämän jälkeen hän on toiminut vuodesta 2003 jääkiekkovalmentajana. Hän aloitti valmennusuransa valmentamalla Kärppien A-nuoria ja vuodesta 2004 vuoteen 2006 hän valmensi Suomi-sarjassa pelaavaa RoKia. Kaudella 2006–2007 Suikkanen debytoi Mestis-tason valmentajana Kajaanin Hokissa ja johdatti Hokin saman tien Mestis-mestaruuteen asti. Seura pääsi loppuotteluihin myös kaudella 2007–2008.


title: Kai Suikkanen

text: Suikkanen jätti Kajaanin Hokin syksyllä 2008 ja siirtyi Turun Palloseuran päävalmentajaksi. Hänen johdollaan TPS nousi runkosarjan viimeiseltä sijalta pudotuspeleihin. TPS voitti "Villi kortti" -kierroksella HIFK:n voitoin 2–0 ja eteni puolivälieriin, joissa se kohtasi runkosarjan voittaneen JYP:in. TPS hävisi JYP:ille otteluvoitoin 4–2.


title: Kai Suikkanen

text: Kaudella Suikkanen valmensi TPS:n Suomen mestariksi runkosarjan kuudennelta sijalta. Iltalehden Pekka Jalosen mukaan Suikkanen ei ainoastaan valmentanut TPS:stä mestaria vaan palautti puolessatoista vuodessa seuran uskottavuuden. Hän siirtyi mestaruuskauden jälkeen kaudeksi 2010–2011 KHL:ssä pelaavan Lokomotiv Jaroslavlin päävalmentajaksi. Hänet irtisanottiin marraskuussa 2010, 21 runkosarjaottelun jälkeen. Maaliskuun lopussa 2011 Pelicans ilmoitti solmineensa TPS:n Suomen mestaruuteen luotsanneiden Suikkasen ja Riku-Petteri Lehtosen kanssa sopimuksen joukkueen valmentamisesta kaudella 2011–2012. Suikkasen sopimus jatkuu vuoteen 2013. Suikkanen palasi TPS:n valmentajaksi kaudelle 2013–2014 2+1-vuotisella sopimuksella. Hänet vapautettiin tehtävästä marraskuussa 2014, jolloin hänen tilalleen nimettiin TPS:n A-nuoria valmentanut Miika Elomo.


title: Kai Suikkanen

text: 12. lokakuuta. 2015 Oulun Kärpät tiedotti Suikkasen siirtyvän seuran päävalmentajaksi kaudeksi 2016–2017. Sopimus on mallia 2+1. 21. maaliskuuta 2017 Kärppien kauden 2016–2017 päätyttyä pudotuspelien ensimmäiselle kierrokselle Suikkanen vapautettiin tehtävistään päävalmentajana.


title: Kai Suikkanen

text: 29. marraskuuta 2017 Yle Urheilu sekä Mtv3 Sport Uutiset tiedottavat Suikkasen siirtyneen italialaisen HC Bolzanon päävalmentajaksi. Bolzano pelaa pääosin monikansallista EBEL-liigaa. Suikkasen siirtyessä uuteen tehtäväänsä, joukkue oli liigansa jumbona. Suikkasen johdolla joukkue kuitenkin onnistui nousemaan pudotuspeleihin ja siellä aina mestaruuteen asti. Finaalisarjan seitsemännessä ottelussa kaatui itävaltalainen suurseura Red Bull Salzburg.


title: Kai Suikkanen

text:
Pelaajana
Valmentajana


title: Jukka Porvari

text: Jukka Veikko Porvari (s. 19. tammikuuta 1954 Tampere) on suomalainen entinen jääkiekkoilija. Pelipaikaltaan hän oli laitahyökkääjä.


title: Jukka Porvari

text: Porvari aloitti uransa SM-liigassa Tapparassa, jossa hän pelasi kaudet 1974–1981. Hänet valittiin 1980 vuoden jääkiekkoilijaksi. Vuonna 1981 hän teki sopimuksen NHL-seura Colorado Rockiesin kanssa, mutta ammattilaisura ei muodostunut järin menestyksekkääksi. Seuraavalla kaudella Rockies muutti New Jerseyhyn ja sen nimeksi muuttui New Jersey Devils. Porvari siirtyi kesken kauden Itävaltaan Klagenfurter AC:hen. Hän keräsi NHL:ssä uransa aikana 39 ottelussa kolme maalia ja yhdeksän syöttöä eli yhteensä 12 tehopistettä.


title: Jukka Porvari

text: Kaudet 1983–1986 Porvari pelasi vielä kotimaassa Turun Palloseurassa, minkä jälkeen hän lopetti uransa.


title: Jukka Porvari

text: SM-liigan runkosarjassa Jukka Porvarin tehot olivat 345 ottelussa 152 maalia ja 129 syöttöä eli yhteensä 281 tehopistettä. Pudotuspeleissä hän saalisti 63 ottelussa 29 maalia ja 24 syöttöä eli yhteensä 53 tehopistettä.


title: Jukka Porvari

text: Suomen maajoukkuetta Porvari edusti MM-kilpailuissa 1977, 1978, 1979 ja 1981. Hän oli mukana myös Kanada Cupissa 1981. Lake Placidin talviolympialaisissa 1980 Porvari oli Suomen parhaita pelaajia. Hän teki Suomen molemmat maalit Neuvostoliittoa vastaan pelatussa ottelussa, jossa Neuvostoliitto nousi vasta viimeisen runsaan viiden minuutin aikana 1–2-tappioasemasta 4–2-voittoon. Tasapeliin 3–3 päättyneessä ottelussa Ruotsia vastaan Porvari teki Suomen toisen maalin ja syötti kaksi Mikko Leinosen tekemää maalia. Suomen viimeisessä ottelussa Yhdysvaltoja vastaan Porvari teki ottelun ensimmäisen maalin mutta Yhdysvallat teki viimeisessä erässä kolme maalia ja nousi 4–2-voittoon ja sitä myöten olympiakultaan Suomen jäädessä neljänneksi. Lake Placidissa Porvarin keskushyökkääjänä pelasi Mikko Leinonen, kuten monissa muissakin maajoukkueen turnauksissa. Ketjun toisena laitahyökkääjänä pelasi usein Markku Kiimalainen. Yhteensä Jukka Porvari pelasi 122 maaottelussa.


title: Luettelo Helsingin saarista

text: Tämä artikkeli on luettelo Helsingin saarista. Artikkelissa on lueteltu ensin Helsingin nykyiset saaret ja sitten entiset saaret. Saarten ruotsinkieliset nimet on merkitty sulkuihin.


title: Luettelo Helsingin saarista

text:
A
E
H
I
J
K
L
M
N


title: Luettelo Helsingin saarista

text:
O
P
R
S
T
U
V


title: Luettelo Helsingin saarista

text: Nämä saaret ovat joko maankohoamisen tai useimmissa tapauksissa salmien täyttämisen vuoksi yhdistyneet mantereeseen.Myös Jätkäsaari yhdistettiin aikoinaan täyttämällä mantereeseen, mutta Ruoholahdenkanavan rakentaminen teki siitä jälleen saaren.


title: Albert Collins

text: Albert Collins (1. lokakuuta 1932 - 24. marraskuuta 1993) oli yhdysvaltalainen blues-kitaristi ja -laulaja.


title: Albert Collins

text: Collins syntyi Texasin Leonassa. Hän oli toisen kuuluisan blues-muusikon, Lightnin' Hopkinsin, kaukainen sukulainen. Collins perusti ensimmäisen yhtyeensä vuonna 1952, ja pari vuotta myöhemmin hän sai olla monissa Houstonin klubeissa jo illan pääesiintyjänä. 1950-luvun lopussa Collins valitsi Fender Telecasterin soittimekseen. Myöhemmin hänet on tunnettu lempinimellä "Master of Telecaster". Collins kehitti soittoonsa erittäin persoonallisen soundin, johon kuuluu helposti tunnistettava äänenväri sekä voimakas dynaaminen vaihtelu. Lisäksi Collins käytti omia vireitään (erilaisia mollivirityksiä) sekä capoa (5:llä, 7:llä tai 9:llä nauhalla). Laulajana Collins on tyyliltään myös ilmeikäs, joskin hänen maineensa perustuu enemmän kitaransoittoon.


title: Albert Collins

text: Vuonna 1960 Collins teki ensimmäiset levytyksensä, joukon singlejä. Kahdeksan vuotta myöhemmin nyt San Franciscoon asettautunut Collins pääsi levyttämään ensimmäisen albuminsa Canned Heat -yhtyeen jäsenten tuella. Vuonna 1978 Collins levytti ehkä tunnetuimman levynsä nimeltä "Ice Pickin"'. Vuoden 1983 kehuttu levy "Don't Lose Your Cool" vie funk-vaikutteiden käytön vielä pidemmälle. 1980-luvulla Collins oli jo saavuttanut suuren maineen blues-muusikkona, ja hän matkusteli yhtyeineen ympäri maailmaa käyden usein Japanissa asti. Hän esiintyi myös Suomessa.


title: Albert Collins

text: Vuonna 1993 Collinsilla todettiin olevan keuhkosyöpä, ja hän kuoli muutamia kuukausia myöhemmin.


title: Albert Collins

text: Collins on persoonallisella soundillaan antanut vaikutteita monille blues-artisteille. Näihin kuuluvat ainakin Robert Cray, Debbie Davies, Stevie Ray Vaughan, Jonny Lang, Susan Tedeschi sekä Kenny Wayne Shepherd. Myös Jimi Hendrix mainitsi jo 1960-luvulla eräässä haastattelussa Albert Collinsin olevan hänen mielestään yksi maailman parhaita kitaristeja.


title: Capo

text: Capo tai kapo on nauhallisten kielisoittimien (kuten esimerkiksi kitara) käytettävä apuväline, joka asetetaan soittimen otelaudalle poikittain (samalla tavalla kuin etusormi barré-soinnuissa).


title: Capo

text: Jos capo asetetaan esimerkiksi niin kutsutusti normaalivireisen (E-vire) kitaran kolmannelle nauhalle, kitaran vire nousee G:hen, jolloin kitaralla voidaan soittaa haluttu kappale helposti G-sävellajista, käyttäen kuitenkin kappaleessa olevien sointujen otteita normaalisti (katso kuva). Capoa käyttäen soitettava kappale voidaan helposti transponoida korkeammalle sävellajille.


title: Capo

text: Capolla voi vaihtaa soittimen sävellajia niin kutsutusti "lennosta", asettamalla capo otelaudalle, tai siirtämällä sitä eri kohtaan. Esimerkkitapauksessa kitaralla soitettu kappale soi liian matalalta laulajan äänialaan nähden, jolloin capoa voidaan käyttää kappaleen transponoimiseen laulajalle sopivaan äänialaan.


title: Heinrich Hoffmann (valokuvaaja)

text: Heinrich Hoffmann (12. syyskuuta 1885 Fürth – 16. joulukuuta 1957 München) oli saksalainen valokuvaaja, joka tuli tunnetuksi erityisesti Adolf Hitlerin hovikuvaajana.


title: Heinrich Hoffmann (valokuvaaja)

text: Heinrich Hoffmannin isä ja setä olivat molemmat ammattikuvaajia ja he opettivat Hoffmannille valokuvaajan ammatin. Hän työskenteli nuorena Hugo Thielen johdolla Hessenin suurherttuan hovikuvaajana Darmstadtissa. Asuttuaan jonkin aikaa Lontoossa Hoffmann asettui Müncheniin ja avasi oman valokuvausstudionsa, josta tuli suuri menestys.


title: Heinrich Hoffmann (valokuvaaja)

text: Ensimmäisen maailmansodan hän palveli Baijerin armeijan valokuvaajana. Sodan jälkeen vuonna 1919 Hoffman tapasi Adof Hitlerin ja liittyi pian kansallissosialistiseen puolueeseen.


title: Heinrich Hoffmann (valokuvaaja)

text: Hoffmanista tuli Hitlerin henkilökohtainen valokuvaaja tämän vapauduttua Landsbergin vankilasta vuonna 1924 ja hänelle myönnettiin yksinoikeus ottaa ja myydä "Führerin" valokuvia. Vuonna 1929 hän avasi toimipisteet Berliiniin, Wienin, Frankfurtiin, Pariisiin ja Haagiin ja palkkasi nuoren 17-vuotiaan apulaisen, Eva Braunin. Kun Hitleristä tuli valtakunnankansleri vuonna 1933 Hoffman julkaisi kirjan "Hitler, wie ihn keiner kennt", jonka hyvän menestyksen ansiosta Hoffmannista tuli varakas mies. Vuonna 1938 Hitler nimitti Hoffmannin professoriksi ja vuonna 1940 hänet valittiin Saksan valtiopäiville Düsseldorfin itäisestä piiristä.


title: Heinrich Hoffmann (valokuvaaja)

text: Hoffmanin ottamia kuvia käytettiin postimerkeissä, postikorteissa ja julisteissa.


title: Heinrich Hoffmann (valokuvaaja)

text: Toisen maailmansodan päätyttyä liittoutuneet pidättivät Hoffmannin ja tuomitsivat tämän kymmeneksi vuodeksi vankeuteen osallisuudesta natsien sotarikoksiin ja takavarikoivat hänen omaisuutensa. Rangaistus aleni myöhemmin kolmeen vuoteen ja pidentyi uudelleen viiteen.


title: Erie

text: Erie on kaupunki ja satama Yhdysvaltojen Pennsylvanian osavaltiossa Eriejärven etelärannalla. Nimensä kaupunki on saanut erieiden intiaaniheimon mukaan ja varsinainen kaupunki perustettiin vuonna 1795. Nykyisin se on Pennsylvanian ainoa satama Saint Lawrencen vesitien varrella. Kaupungin asukasluku oli vuoden 2010 väestönlaskennan mukaan 101 786 ja suuremman metropolialueen 280 566.


title: Erie

text: Erien kaupunki sijaitsee Pennsylvanian osavaltion luoteisosassa Eriejärven etelärannalla Erien piirikunnassa. Kaupungin kohdalla järvelle työntyy noin 10 kilometrin pituinen Presque Islen niemimaa, joka muodostaa luonnollisen suojaisan sataman. Erie on Pennsylvanian kaupungeista kaikkein pohjoisin.


title: Erie

text: Eriejärvi vaikuttaa alueen sääoloihin. Talvisin Kanadasta saapuu alueelle kylmiä ilmamassoja, joita järven vesi lämmittää. Lämpötilaero aiheuttaa runsaita lumisateita talvisin. Vastaavasti kesäisin järvi jäähdyttää ilmaa.


title: Erie

text: Nykyinen Erie on saanut nimensä alueen alkuperäisasukkaiden erie-intiaanien mukaan. Eriet tuhoutuivat irokeeseja vastaan 1600-luvulla käydyissä sodissa. Ensimmäiset eurooppalaiset alueella olivat ranskalaiset, jotka rakennuttivat Fort Presque Isle -nimisen linnakkeen nykyisen kaupungin paikkeille vuonna 1753. Ranskalaiset joutuivat luovuttamaan linnakkeen briteille vuonna 1759, mutta linnake tuhoutui intiaanien hyökkäyksessä Pontiacin kapinan aikana vuonna 1763. Linnakkeen tuhoutumisen jälkeen ympäröivä seutu oli erämaata aina Yhdysvaltain vapaussodan jälkeiseen aikaan saakka. Lopulta Pennsylvanian osavaltio osti alueen liittovaltiolta. Siirtolaisia alkoi saapua uudelleen vasta vuonna 1794 ja vuonna 1795 alettiin suunnitella kaupunkia. Kaupungin satama aukesi vuonna 1801.


title: Erie

text: Vuoden 1812 sodan aikana vuonna 1813 Eriejärvellä käytiin tunnetuksi tullut Eriejärven taistelu, jossa yhdysvaltalaisen Oliver Perryn johtamat joukot voittivat brittilaivaston. Monet Perryn laivoista oli rakennettu Eriessä. Hänen lippulaivansa "Niagara" on edelleen kaupungin satamassa. Sataman tärkeyden ohella Erieen kasvoi myös teollisuutta ja etenkin rautasulattamoja. Vuonna 1844 avautui Beaver-Erien kanava ja seuraavalla vuosikymmenellä saapui rautatie. Kaupungin ja sen sataman merkitys väheni asteittain muiden liikennevälineiden yleistyessä. Sillä on kuitenkin edelleen merkitystä Pennsylvanian ainoana satamana Saint Lawrencen vesitien varrella.


title: Erie

text: Eriessä on nykyisin monien eri alojen teollisuutta. Kaupungissa valmistetaan esimerkiksi elektroniikkaa, muoveja, sairaalatarvikkeita, koneita, metalleja ja kemikaaleja. Sen sataman ja Saint Lawrencen vesitien kautta viedään esimerkiksi rautamalmia, terästä, kiveä ja romumetallia. Kotitalouksien keskimääräiset vuosittaiset ansiot Eriessä aikavälillä 2012–2016 olivat 35 205 Yhdysvaltain dollaria ja henkilöä kohden 19 577 dollaria. 26,4 % väestöstä eli köyhyysrajan alapuolella.


title: Erie

text: Erien asukasluku oli vuoden 2010 väestönlaskennan mukaan 101 786 ja vuoden 2017 arvion mukaan 97 369. Suuremman metropolialueen asukasluku oli vuonna 2010 280 566. Kaupungin asukkaista 74,3 % oli taustaltaan valkoisia (latinot pois lukien 70,3 %), 16,4 % afroamerikkalaisia, 0,4 % intiaaneja, 7,2 % latinoja mistä tahansa rodusta ja 2,9 % aasialaisia. 11,3 % kaupungin asukkaista puhui kotonaan jotakin muuta kieltä kuin englantia ja 7,3 % kaupungin asukkaista oli syntynyt ulkomailla.


title: Erie

text: Eriessä toimivia korkeamman asteen oppilaitoksia ovat Gannon University, Mercyhurst College ja Pennsylvanian osavaltion yliopiston paikallinen kampus.


title: Erie

text: Kaupungissa on taidemuseo, historiallinen museo, planetaario ja eläintarha. Perry Memorial House and Dickson Tavern oli yksi maanalaisen rautatien asemista orjuuden aikana. Kenraali Anthony Waynen kuolinpaikka Wayne Memorial Blockhouse on jälleenrakennettu. Prequet Islen niemimaalla sijaitseva Presque Isle State Park on suosittu ulkoilualue.


title: Zantani Muhammad al-Zantani

text: Zanati Muhammad al-Zanati () oli Libyan Kansankongressin pääsihteeri ja Libyan presidentti vuosina 1992–2008. Presidenttikaudellaan hänellä oli hyvin vähän todellista valtaa, koska maassa valtaa käytti vallankumousjohtaja Muammar Gaddafi. Gaddafin kukistuttua hän on toiminut öljy-yhtiö "Oilinvest Internationalin" (Tamoil) johtajana.


title: Šukri Ghanim

text: Šukri Muhammad Ghanim (, s. 9. lokakuuta, 1942, Tripoli, Libya – 29. huhtikuuta 2012 Wien, Itävalta) oli Libyan kansankomitean pääsihteeri (pääministeri) kesäkuusta 2003 maaliskuuhun 2006, jolloin hallituksessa järjestettiin ensimmäinen suuri uudistus vuosikymmeneen. Hänen varamiehensä Baghdadi Mahmudi nousi pääministerin virkaa vastaavaan asemaan. Tämän jälkeen hän toimi öljyministerinä.


title: Šukri Ghanim

text: Ghanim on opiskellut Fletcher School of Law and Diplomacyssa Yhdysvalloissa. Hän oli OPEC:in sihteeristössä, vastasi Libyan ulkomaankaupasta ja toimi kansallisen öljy-yhtiön markkinointivastaavana. Maaliskuussa 2006 Ghanim nimitettiin öljy-yhtiön hallituksen puheenjohtajaksi.


title: Šukri Ghanim

text: Ghanimia haastateltiin helmikuussa 2004 BBC Radio 4:n "Today"-ohjelmassa. Hän kielsi Libyalla olleen mitään yhteyttä Lockerbien pommi-iskuun tai brittiläisen konstaapeli Yvonne Fletcherin ampumiseen huhtikuussa 1984 Libyan Lontoon lähetystön edessä.


title: Šukri Ghanim

text: Hän pakeni Libyasta toukokuun puolivälissä 2011 Tunisiaan ja liittyi Muammar Gaddafia vastustavien kapinallisten puolelle. Kesäkuussa hän muutti Wieniin, jossa hän toimi kuolemaansa saakka wieniläisessä yhtiössä konsulttina.


title: Šukri Ghanim

text: Ghanim löydettiin kuolleena Tonavasta. Kuolinsyytä tutkitaan, mutta väkivallan merkkejä hänessä ei poliisin mukaan ollut.


title: Piripiri

text: Piripiri on kaupunki Piauín osavaltiossa Koillis-Brasiliassa. Kaupungin asukasluku noin 44 539 (2010) ja pinta-ala on 1 408,9 neliökilometriä.


title: Pekka ja Pätkä Suezilla

text: Pekka ja Pätkä Suezilla (1958) on Armand Lohikosken ohjaama ja käsikirjoittama "Puupää"-elokuvasarjan kymmenes elokuva. Näitä Suomen Filmiteollisuuden tuottamia elokuvia valmistui vuosina 1953–1960 kaikkiaan kolmetoista. "Pekka ja Pätkä Suezilla" on jatkoa sarjan aiemmalle elokuvalle "Pekka ja Pätkä sammakkomiehinä".


title: Pekka ja Pätkä Suezilla

text: Kohtaukset Suezilta on kuvattu Seutulassa Ruduksen hiekkakuopalla. Palmut olivat pahvia, pyramidit hiekkakumpuja, ja höyrylaivat kulkivat narusta vetäen sadevesilammikossa. Aikalaiskriitikot luulivat tekijöiden vahingoniloksi, että kuvauksiin oli lähdetty paikan päälle, ja eräskin kriitikko valitti, että vaikka Särkän rahoilla oli päästy Suezille, kovin oli yksitoikkoisesti niitä maisemia välitetty. Hieman aidompia maisemia tarjoili höyrylaiva-kohtaus, joka oli kuvattu aiemmin Marokossa vuonna 1953 tehtyä "Rantasalmen sulttaania" varten.


title: Pekka ja Pätkä Suezilla

text: Elokuva alkaa edellisen "Pekka ja Pätkä sammakkomiehinä" -elokuvan loppukohtauksella jossa YK-rauhanturvamiehet lyövät kaksikon tainnoksiin puistonpenkillä. Rauhanturvaajat ovat nimittäin juuri onnistuneet sopimaan treffit kahden tytön kanssa eikä ajatus Suezille lähdöstä enää houkuttele. He raahaavat Pekan ja Pätkän pensaaseen jossa vaihtavat heidän vaatteensa omiinsa.


title: Pekka ja Pätkä Suezilla

text: Kaksikko kiidätetään taksilla Seutulaan, josta lähtevä kone lennättää heidät Suezille. Tarina etenee monien kommelluksien kautta loppuun, jossa Pekka ja Pätkä tulevat pelastaneeksi kalifin tyttären. Vastalahjaksi he pyytävät taikalampun, jonka henki toteuttaa kolme toivomusta. Hieman huonosti harkittujen toiveiden jälkeen Pekka saa tutun hattunsa takaisin, muutaman lisätoivomuksen sekä Justiinan paikalle. Tämä puolestaan toivoo itsensä ja kaksikon takaisin Voikukankadulle, minkä toivomuksen seurueeseen tympiintynyt lampunhenki mielellään toteuttaa.


title: Pekka ja Pätkä Suezilla

text: Aikalaiskriitikot suhtautuivat elokuvaan alistuneesti, kuten Jukka Holopainen ("Suomen Sosialidemokraatti"): ”Idealtaan olen valmis nämä puupäät hyväksymään kun tiedän, että niille nauretaan ja niistä nuorempikin väki pitää.”


title: Pekka ja Pätkä Suezilla

text: Tomira Savtschenko ("Kansan Uutiset") vielä astetta alistuneemmin: ”Näiden sarjatuotteiden tympäisevyyden taso joskus vaihtelee ja tällä kertaa oli iloksemme nollassa. Valitettavasti kuitenkin filmin älyllinen taso, huumori ja tekotapa ovat entisellään.” Lukija vastasi Savtschenkolle saman lehden myöhemmässä numerossa: ”Uskoisin, ettei yksikään rehellinen arvostelija kehtaa sanoa, etteikö ohjaajan tehtävä mainitussa elokuvassa olisi jonkin hyvänkin sanan arvoinen, siksi suuritöinen sen on täytynyt olla kaikkine laitteineen, henkilöineen ja ’suezilaisine’ maastoineen, joiden kaikkien yhteistoimintaan sovittaminen kenties on arvostelijan mielestä älytöntä, mutta johtunee kai siitä, ettei ohjaaja ole huomannut kääntyä T. S-o:n puoleen ’älyä’ lainatakseen.”


title: Spokane

text: Spokane on kaupunki Yhdysvalloissa Washingtonin osavaltion itäosassa Spokane-joen varella. Nimensä kaupunki on saanut spokane-intiaanien mukaan. Vuoden 2010 väestönlaskennan mukaan kaupungin asukasluku oli 208 916 ja suuremman metropolialueen 471 221.


title: Spokane

text: Spokane sijaitsee Washingtonin osavaltion itäosassa. Paikka on lähellä osavaltion itärajaa. Matkaa Idahon osavaltion rajalle on noin 30 kilometriä ja Kanadan rajalle pohjoisessa noin 180 kilometriä. Kaupungin alue on tasankoa, jonka itäpuolella kohoavat Kalliovuoret. Kaupungin läpi kulkee Spokane-joki, jonka vesiputoukset sijaitsevat kaupungin kohdalla. Spokanen lähellä sijaitsevat Mount Spokanen lomakohteet, sekä Colvillen ja Kaniksun kansallismetsät.


title: Spokane

text: Kesät ovat Spokanen alueella tyypillisesti lauhkeita ja kuivia. Talvet ovat kosteampia ja ajoittain kylmiä. Runsas lumisade ei ole alueella yleistä.


title: Spokane

text: Nykyisen Spokanen alueen alkuperäisasukkaita olivat spokane-intiaanit, joiden mukaan kaupunki on myös saanut nimensä. Nimi tarkoittaa vapaasti kääntäen auringon kansaa. Sittemmin alueella liikkui joitakin eurooppalaistaustaisia kauppiaita ja turkismetsästäjiä. Vuonna 1810 Finan McDonald ja Joco Finlay perustivat paikalle kauppa-aseman, jota he kutsuivat nimellä "Spokane House". Vuonna 1812 Pacific Fur Company rakennutti puolestaan Fort Spokanen lähelle kauppa-asemaa. Seuraavana vuonna paikan osti North West Company ja vuonna 1821 edelleen Hudson’s Bay Company. Yhtiö päätti kuitenkin purkaa Spokane Housen ja alue jätettiin jälleen paikallisille heimoille. Sittemmin Garry-niminen presbyteriaanisen koulutuksen spokane-päällikö perusti paikalle heimolleen englantia, uskontoa ja nykyaikaisia maatalousmenetelmiä opettaneen koulun.


title: Spokane

text: Silloisen Oregonin territorion alueelle alkoi saapua suuria määriä siirtolaisia 1840-luvulla. Siirtolaisten paikallisten intiaanien välillä käytiin yhteenottoja, joiden takia Oregonin territorion itäosat suljettiin joksikin aikaa siirtolaisuudelta 1850-luvulla. Vuonna 1871 Spokane-joen varrelle muutti J. J. Downing perheineen ja pian paikalle kehkeytyi pieni asutuskeskus. Vuonna 1873 joskus Spokanen isäksi kutsuttu James N. Glover osti Downingin maat ja perusti kaupan ja tallin. Vuonna 1878 paikkaa kutsuttiin virallisissa asiakirjoissa nimellä Spokane Falls ja vuonna 1880 sen asukasluku oli 75. Kaupunki Spokanesta tehtiin vuonna 1881.


title: Spokane

text: Spokane kasvoi sittemmin nopeasti. Mantereen ylittävä rautatie saavutti Spokanen vuonna 1883 ja kiihdytti paikan kasvua huolimatta 1889 riehuneesta suurtulipalosta. Vuonna 1890 kaupungissa oli jo noin 30 000 asukasta. Kaupungin nimi muutettiin virallisesti lyhempään muotoon Spokane, kun Oregonin territoriosta tuli yksi Yhdysvaltain osavaltioista. 100 000 asukkaan rajan kaupunki ylitti vuonna 1910. Taloudellista kehitystä auttoi edelleen vuonna 1941 valmistunut Grand Coulee -pato, sekä toisen maailmansodanaikana perustetut alumiinitehtaat ja Fairchild Air Force Base. Vuoden 1974 maailmannäyttely järjestettiin Spokanessa. Etenkin kaupungin keskustassa on tehty sittemmin lukuisia uudistushankkeita ja kaupunki on pyrkinyt houkuttelemaan uusia asukkaita etenkin korkeiden elinkustannusten Kaliforniasta.


title: Spokane

text: Luonnonvarojen hyödyntäminen muodostaa merkittävän osan Spokanen taloudesta. Alueella on esimerkiksi metsä- ja maataloutta, sekä kaivostoimintaa. Raaka-aineiden läheisyys on keskittänyt kaupunkiin myös teollista tuotantoa, kuten puu- ja metalliteollisuutta, sekä elintarviketeollisuutta. Hiljattain merkitystään ovat kasvattaneet myös talouden muut osa-alueet, kuten korkean teknologian yritykset ja terveydenhuolto. Spokane on myös alueen tukku- ja vähittäiskaupan keskus.


title: Spokane

text: Kotitalouksien keskimääräiset vuosittaiset ansiot Spokanessa aikavälillä 2012–2016 olivat 43 274 USD ja henkilöä kohden 25 362 USD. 19,7 % väestöstä eli köyhyysrajan alapuolella.


title: Spokane

text: Spokanen asukasluku oli vuoden 2010 väestönlaskennan mukaan 208 916 ja vuoden 2017 arvion mukaan 217 108. Kaupungin suuremmalla metropolialueella oli vuonna 2010 yhteensä 471 221 asukasta. Spokanen kaupungin asukkaista 86 % oli taustaltaan valkoisia, 2,3 % afroamerikkalaisia, 1,7 % intiaaneja, 6,1 % latinoja mistä tahansa rodusta ja 3 % aasialaisia. 8,9 % kaupungin asukkaista puhui kotonaan jotakin muuta kieltä, kuin englantia ja 6,8 % kaupungin asukkaista oli syntynyt ulkomailla.


title: Spokane

text: Spokanessa sijaitsevia oppilaitoksia ovat vuonna 1887 perustettu Gonzaga University ja vuonna 1890 perustettu Whitworth College.


title: Esperantina (Piauí)

text: Esperantina on kunta Piauín osavaltiossa, Brasilian koillisosassa. Sen pinta-ala on 911,2 neliökilometriä. Asukkaita kunnassa on noin 37 520 (2009).


title: Esperantina

text: Esperantina tarkoittaa seuraavia:


title: Grillimakkara

text: Grillimakkara on makkara, joka on tarkoitettu erityisesti grillattavaksi tai nuotiolla paistettavaksi. Makkarat jaetaan A-luokkaan ja yleiseen luokkaan. A-luokan makkaroiden lihan ja muiden lihaan verrattavien valmistusaineiden yhteismäärä on vähintään 63 painoprosenttia valmiista elintarvikkeesta.


title: Grillimakkara

text: Grillimakkaroita tavataan lämmittää hiili-, kaasu- ja sähkögrilleissä. Lenkkimakkaraa valmistetaan usein myös uunissa tai saunan kiukaalla lämmittämällä, jolloin makkara usein kiedotaan folioon. Makkaraa lämmitetään syötäväksi toisinaan myös mikroaaltouunissa ja paloiteltuna paistinpannulla. Grillimakkaran kuori on syötävää toisin kuin lenkkimakkaran kuori.


title: Tacoma

text:
Tacoma on Luoteis-Yhdysvalloissa sijaitsevan Washingtonin osavaltion kolmanneksi suurin kaupunki, joka on perustettu vuonna 1875. Sen pinta-ala on 162,2 neliökilometriä, josta vettä on 32,5 neliökilometriä, ja asukasluku 201 700.
Vuonna 2000 kaupungin asukkaista 69 prosenttia oli valkoisia, 11 prosenttia mustia, 7,5 prosenttia aasialaisia ja 7 prosenttia latinoja.
Kaupunki on kuuluisa marraskuun 1885 tapahtumista, jolloin useita tuhansia rauhallisesti eläneitä kiinalaisia maahanmuuttajia pakotettiin lähtemään kaupungista Portlandiin Oregoniin, ja heidän asumuksensa poltettiin.


title: Santos FC

text: Santos Futebol Clube on brasilialainen 14. huhtikuuta 1912 perustettu jalkapalloseura, jonka edustusjoukkue pelaa maan pääsarjassa, Série A:ssa. Seuran kotikaupunki on São Paulon osavaltiossa sijaitseva Santos. Kotiottelunsa joukkue pelaa Vila Belmiro -stadionilla, johon mahtuu 20 000 katsojaa. Seuran puheenjohtajana toimii Marcelo Teixeira ja edustusjoukkueen valmentajana Vanderlei Luxemburgo.Intercontinental Cup


title: Santos FC

text: Copa Libertadores


title: Santos FC

text: Recopa Intercontinental


title: Santos FC

text: Conmebol CupCampeonato Brasileiro Série ATaça de PrataTaça BrasilCopa do BrasilCampeonato Paulista


title: Acre

text: Acre on osavaltio Brasilian luoteisosassa. Se rajoittuu pohjoisessa Amazonasiin, idässä Rondôniaan, etelässä Boliviaan ja lännessä Peruun. Osavaltiossa on arviolta 816 687 asukasta (vuonna 2016) ja sen pinta-ala on 164 122 neliökilometriä. Osavaltion pääkaupunki on Rio Branco.


title: Acre

text: Acre sijaitsee suurimmilta osin Amazonin sademetsän alueella. Osavaltion etelärajan muodostaa Acrejoki.


title: Acre

text: Acren osavaltion lippu on ollut käytössä vuodesta 1921 lähtien.


title: Acre

text: Acre on jaettu kahteen hallinnollisesti merkityksettömään suuralueeseen, Vale do Acre ja Vale do Jurua, viiteen ala-alueeseen ja 22 kuntaan. Ala-alueet ovat:


title: Acre (täsmennyssivu)

text: Acre tarkoittaa seuraavia:


title: Emu

text: Emu ("Dromaius novaehollandiae") on lentokyvytön Australiassa elävä strutsilintu. Lajin nimesi John Latham vuonna 1790.


title: Emu

text: Emut muistuttavat hieman kasuaareja ja strutseja. Emu on kasuaaria kookkaampi, mutta strutsia hieman pienikokoisempi. Emu on Australian suurin ja koko maailman toiseksi suurin lintu. Emulla on strutsista poiketen vain kolme varvasta. Emun höyhenys poikkeaa muiden lintujen höyhenistä, sillä sen höyhenen kasvupisteestä kehittyy kaksi höyhentä. Emut ovat väriltään ruskeita ja niiden pää on tumma tai musta. Emut voivat painaa 60 kiloa ja niiden huippunopeus on noin 50 km/h. Ne ovat tarvittaessa hyviä uimareita.


title: Emu

text: Emut elävät 10–20 vuotta, tarhaoloissa kauemminkin.


title: Emu

text: Koiras rakentaa maahan pesän oksista, ruohoista, lehdistä ja puunkuoresta. Se parittelee 1–3 naaraan kanssa, jotka munivat samaan pesään. Emut munivat kerrallaan 5-15, keskimäärin 11 tummanvihreää munaa. Yksi muna painaa noin 800 grammaa. Koiras hautoo munia 56 päivää eikä käy lainkaan syömässä haudonnan aikana. Sen paino putoaa kolmanneksella ja se joutuu käyttämään keväällä (Suomen syksyllä) keräämiään runsaita rasvavarantoja. Poikaset ovat pesäjättöisiä lähtien liikkeelle muutaman päivän ikäisinä. Ne ovat aikuisen kokoisia vuoden vanhoina. Koiras huolehtii yksin poikasista 1½ vuotta.


title: Emu

text: Emuja tavataan luonnonvaraisina vain Australiassa. Ne ovat levittäytyneet koko Australiaan, lukuun ottamatta Tasmaniaa. Australian emukanta on noin 625 000–725 000 yksilöä. Tasmanianemu ("D. n. diemensis") kuoli sukupuuttoon vuoden 1865 aikoihin. Emu on hyvin sosiaalinen laji ja kerääntyy usein valtaviksi parviksi, jotka vaeltavat pitkiäkin matkoja, jopa tuhat kilometriä, hyville ruokapaikoille.


title: Emu

text: Emut elävät pääasiassa pensaikkoisilla ja metsäisillä rannikkoseuduilla sekä savannityyppisillä puoliavomailla. Harvin kanta on karuilla mailla ja asutuilla seuduilla. Länsi-Australiassa emut käyttävät muuttoreittejä liikkuessaan ruoan perässä, ne menevät pohjoiseen kesäisin ja etelään talvisin. Itä-Australiassa samanlaista ilmiötä ei esiinny.


title: Emu

text: Emujen pääravinto koostuu kasveista, hedelmistä, hyönteisistä ja muista pienistä eläimistä. Emut nielevät pieniä kiviä, jotka helpottavat ruoan sulatusta lihasmahassa. Emujen on myös havaittu syövän hiiltä, mutta tälle käyttäytymiselle ei tiedetä syytä.


title: Emu

text: Emuja ovat käyttäneet ruokanaan Australian alkuperäiskansat ja varhaiset siirtolaiset. Eurooppalaiset tappoivat emuja myös niiden vahingoittaessa viljelyksiä, esimerkkinä tästä on vuoden 1932 ”emusota”. Jo vuonna 1865 ehdotettiin emujen suojelemista sen jälkeen, kun laji oli hävinnyt Tasmaniasta. Emu suojeltiin vuonna 1999 voimaan astuneella lailla. IUCN luokittelee emujen kannan tilaksi vakaan. Emuja oli vuonna 2009 tehdyn arvion mukaan 630 000–725 000.


title: Kuningas Artturin ritarit

text: Kuningas Artturin ritarit on Mauri Kunnaksen kuvakirjaversio brittiläisestä Kuningas Arthur -tarusta. Kunnaksen kirjassa ihmisten tilalla seikkailevat kissat ja tarua on muutenkin sovitettu esimerkiksi Graalin maljan kohdalta lapsille sopivammaksi.


title: Fürth

text: Fürth [] on kaupunki Saksan Baijerissa Keski-Frankonian hallintopiirissä. Yhdessä Nürnbergin ja Erlangenin kanssa se muodostaa laajan Keski-Frankonian kaupunkialueen. Kaupungissa on arviolta 124 171 asukasta (vuonna 2015) ja sen pinta-ala on 63,35 neliökilometriä.


title: Kvašiorkor

text: Kvašiorkor tai kwashiorkor on pienillä lapsilla esiintyvä proteiinin puutteellisesta saannista aiheutuva sairaus ja tyypillinen 9–24 kuukauden ikäisillä Afrikan kehitysmaiden lapsilla, joiden rintaruokinta on päättynyt. Sairauden nimi juontuu Länsi-Afrikan rannikon kwa-kielistä ja viittaa syrjäyttämiseen rintaruokinnasta seuraavan lapsen synnyttyä. Taudin havaitsee erityisen hyvin kuihtuneista raajoista ja turvonneesta vatsasta.


title: Kvašiorkor

text: Kvašiorkor aiheutuu yleensä yksipuolisesta ruoasta, joka koostuu pääasiassa joistain kasvikunnan tuotteista. Sairauden tyypillisiä oireita ovat turvotus, ripuli, oksentelu, iho- ja hiusmuutokset, rasvamaksa, ödeema, kasvuhäiriö, kakeksia, anemia, hypoalbuminemia, yliärtyvyys ja psykomotorinen jälkeenjääneisyys.


title: Kvašiorkor

text: Tauti on akuutti eikä aiheuta pysyvää kasvun hidastumista. Jatkuva aliravitsemus itsessään aiheuttaa vaurioita kehityksessä, kuten lyhytkasvuisuutta. Aliravitsemuksen vuoksi potilailla on alhainen infektioiden sietokyky, jolloin menehtymisen riski kasvaa, mutta jos lapsi pääsee hoitoon, paranemisennuste on hyvä.


title: Marasmi

text: Marasmi on vaikea aliravitsemus, jossa energiasta, proteiinista ja usein lähes kaikista muistakin ravintoaineista on puutostila. Marasmista kärsivät ovat hyvin laihoja. Sairautta esiintyy kehitysmaissa.


title: Marasmi

text: Marasmin merkit ovat yhteisiä muillekin proteiinin ja energian puutteesta johtuville sairauksille. Rasvakudos katoaa dramaattisesti alueilta, jotka säilövät normaalisti rasvaa, kuten pakaroista ja reisistä. Sairastuneet ovat yleensä kiukkuisia, ärtyisiä ja kyltymättömän nälkäisiä.


title: Marasmi

text: Hoidossa keskeisintä on hoitaa myös komplikaatioita, kuten tulehduksia, kuivumista ja verenkierron häiriöitä, jotka ovat usein tappavia.


title: Pensassarvikuono

text: Pensassarvikuono, aiemmilta nimiltään suippohuulisarvikuono ja mustasarvikuono ("Diceros bicornis") on äärimmäisen uhanalainen afrikkalainen nisäkäslaji.


title: Pensassarvikuono

text:
Pensassarvikuonon hartiakorkeus on 137–180 cm ja ruumiinpituus 2,9–3,75 m. Häntä on lyhyt. Paino on 700–1400 kg.
Uros ja naaras ovat samannäköiset. Väriltään pääasiassa harmaa, mutta väri voi vaihdella vaaleanruskeasta tummanruskeaan maaperän mukaan. Sillä on yleensä kaksi sarvea, joskus kolmas pieni, taempi sarvi. Etusarvi on yleensä isompi, pituudeltaan keskimäärin 50 cm, mutta pisin mitattu on ollut 132 cm pitkä.


title: Pensassarvikuono

text: Pensassarvikuonot ovat ihmistä kohtaan aggressiivisia. Kun eläin saa vainun ihmisestä, se hyökkää häntä kohti. Pensassarvikuono on erinomainen juoksija, joka lyhyellä matkalla saavuttaa miltei 50 kilometrin tuntinopeuden.


title: Pensassarvikuono

text: Pensassarvikuonon erottaa isosarvikuonosta pienempi koko ja pidentynyt, kapea ylähuuli. Pensassarvikuonojen elinikä on noin 30–50 vuotta.


title: Pensassarvikuono

text: Pensassarvikuonot ovat erittäin likinäköisiä, mutta niillä on kuitenkin erinomainen kuulo- ja hajuaisti.


title: Pensassarvikuono

text: Pensassarvikuonolla on useita alalajeja, joista yksi, läntisessä Afrikassa elänyt "Diceros bicornis longipes", kuoli sukupuuttoon 2000-luvulla. Jotkut pensassarvikuonot sopeutuvat kuivaan hyvin. Eräs pensassarvikuonon alalaji elää Namibin puoliaavikolla Damaramaassa jossa kasvaa jonkin verran puita, pensaita ja ruohoa. Somaliassa elävät sarvikuonot kykenevät olemaan juomatta monta viikkoa kerrallaan.


title: Pensassarvikuono

text: Pensassarvikuonojen kantoaika on 15–16 kuukautta, yksi poikanen kerrallaan 2–4 vuoden välein. Vastasyntynyt pensassarvikuonon poikanen painaa vajaat 40 kiloa. Siinä missä aikuisella pensassarvikuonolla on kaksi mahtavaa sarvea, poikasella on vain kyhmyt. Poikanen syö kasviravintoa jo yhden kuukauden iässä, mutta imee 1–2 vuotta. Sukukypsyysikä on 4–5 vuotta, mutta urokset pystyvät kilpailemaan naaraista menestyksekkäästi vasta kymmenen vuoden iässä.


title: Pensassarvikuono

text: Pensassarvikuonoja elää ainoastaan pienillä alueilla Afrikan etelä- ja itäosissa, rajoittuen idässä Somaliaan ja etelässä Etelä-Afrikkaan.